PRU-15: UMNO gugur empat menteri, tiga timbalan

Seperti khabar angin yang bertiup kencang sejak beberapa hari lalu, empat menteri dan tiga timbalan menteri daripada UMNO digugurkan manakala kerusi seorang menteri lagi tidak diumumkan.

Empat menteri yang digugurkan ialah:

Menteri komunikasi dan Multimedia Tan Sri Annuar Musa bagi kerusi Parlimen P026 Ketereh yang digantikan oleh Ketua Puteri UMNO Kelantan Marzuani Ardila Ariffin;

Menteri Wilayah Persekutuan Datuk Seri Shahidan Kassim digantikan Rozabil Abd Rahman bagi kerusi Parlimen P003 Arau;

Menteri Sains, Teknologi dan Inovasi Datuk Seri Dr Adham Baba digantikan Manndzri Nasib di P155 Tenggara; dan

Menteri Perpaduan Negara Datuk Halimah Mohamed Sadique digantikan oleh Datuk Seri Mohamed Khaled Nordin di P156 Kota Tinggi.

Tiga timbalan menteri yang tidak dicalonkan ialah:

Timbalan Menteri Komunikasi dan Multimedia Datuk Zahidi Zainul Abidin yang digantikan oleh Ketua Puteri UMNO Datuk Zahida Zarik Khan;

Timbalan Menteri di Jabatan Perdana Menteri (Tugas-Tugas Khas) Datuk Mastura Mohd Yazid digantikan Maslin Sham Razman di P067 Kuala Kangsar; dan

Timbalan Menteri Perumahan dan Kerajaan Tempatan Datuk Seri Ismail Abdul Mutalib digantikan Shahaniza Shamsuddin di P086 Maran.

Sementara itu, Pengerusi Barisan Nasional Datuk Seri Ahmad Zahid Hamidi tidak mengumumkan sama ada Menteri Pembangunan Usahawan dan Koperasi Tan Sri Noh Omar yang juga Pengerusi Badan Perhubungan UMNO Selangor akan bertanding di P095 Tanjung Karang, atau tidak.

Majlis pengumuman calon diadakan malam ini, 1 November 2022.


Bursa ditutup rendah lagi hari ini

Bursa Malaysia ditutup rendah hari ini di tengah-tengah sentimen bercampur-campur dalam bursa serantau berikutan penjualan global yang teruk, kata seorang peniaga.

Pada jam 5 petang, penanda aras FTSE Bursa Malaysia KLCI (FBM KLCI) susut 11.25 mata atau 0.79 peratus kepada 1,421.83 daripada 1,433.08 penutup pada Jumaat.

Indeks utama dibuka 13.66 mata lebih rendah kepada 1,419.42 dan bergerak antara 1,409.93 dan 1,423.66 sepanjang sesi dagangan.

Suasana pasaran negatif dengan kaunter rugi mengatasi kaunter untung 702 berbanding 254 manakala 340 kaunter tidak berubah, 939 tidak diniagakan dan 23 yang lain digantung.

Jumlah dagangan berjumlah 3.50 bilion unit bernilai RM2.15 bilion.

Naib presiden penyelidikan ekuiti Rakuten Trade Sdn Bhd, Thong Pak Leng berkata, pasaran serantau utama bercampur-campur kerana pelabur bimbang potensi kesan daripada pengumuman Silicon Valley Bank dan Silvergate Capital boleh mencetuskan penjualan yang lebih meluas dalam sektor kewangan global .

“Di tanah air, kami percaya penjualan itu nampaknya tidak wajar kerana sistem perbankan Malaysia dikawal selia dengan tinggi, di mana risiko kualiti aset dikawal dengan baik.

“Pada penilaian semasa, FBM KLCI berada dalam kedudukan terlebih jual, justeru, kami menganggap aktiviti memburu murah mungkin berlaku dalam masa terdekat,” katanya menurut laporan Bernama.

Thong juga menjangkakan bahawa sentimen pasaran jangka pendek akan kekal gelisah di tengah-tengah prestasi global dan serantau yang tidak menentu.

Beliau menjangkakan FBM KLCI akan meningkat dalam julat 1,420 hingga 1,440 untuk minggu ini.

Saham utama Bursa Malaysia seperti Maybank naik 4.0 sen kepada RM8.44, Public Bank dan CelcomDigi susut satu sen kepada RM4.01 dan RM4.12, masing-masing, TNB susut enam sen kepada RM9.32, manakala Petronas Chemicals dan IHH Healthcare naik 10 sen setiap satu kepada RM7.10 dan RM5.97 masing-masing.

Antara saham aktif, Sapura Energy menambah setengah sen kepada lima sen, MY E.G. meningkat empat sen kepada 77.5 sen dan Awanbiru Technology naik 2.5 sen kepada 47 sen, manakala BSL Corp turun 7.5 sen kepada enam sen dan Hong Seng Consolidated turun setengah sen kepada 14.5 sen.


Polis bongkar penipuan calitan hidung Covid-19 diguna semula

Ideanya mudah – Mengapa membuang kit ujian segera antigen yang digunakan untuk Covid-19 sekiranya ia boleh digunakan berulang kali?

Namun, penipuan itu terbongkar minggu ini apabila lima kakitangan makmal ditangkap oleh polis Medan, Indonesia atau tuduhan menggunakan semula 20,000 putik kapas untuk calitan dalam hidung.

Pihak berkuasa Medan juga berkata mereka turut menyiasat sama ada terdapat individu yang dijangkiti Covid-19 selepas ujian menggunakan alat tercemar itu di lapangan terbang yang dikendalikan Kimia Farma, firma hak milik kerajaan.

Mereka juga turut menyiasat berapa ramai individu yang diuji menggunakan sisa tercemar itu sebelum menaiki penerbangan di Lapangan Terbang Antarabangsa Kuala Namu di Medan – salah sebuah lapangan terbang paling sibuk di Indonesia.

Pihak polis juga mengumumkan mereka akan melakukan pemeriksaan rambang di makmal di seluruh Indonesia bagi memastikan penipuan seperti itu tidak berlaku.

Menteri yang bertanggungjawab mengawasi syarikat hak milik kerajaan, Erick Thohir berkata pihaknya tidak akan bertoleransi dengan perbuatan tidak bertanggungjawab kakitangan terbabit.

“Sebarang perbuatan seperti itu mesti dikenakan hukuman yang berat,” katanya.

Kelima-lima kakitangan terbabit dipercayai mengaut untung RM8,232 sehari sejak pertengahan Disember tahun lalu dengan mengenakan caj kepada individu yang menjalani ujian Covid-19.

Mereka bakal berdepan hukuman penjara hingga enam tahun kerana melanggar hak perlindungan pengguna, sisa perubatan dan undang-undang penyakit berjangkit.

Kakitangan makmal terbabit menjalankan ujian menggunakan putik kapas baharu kepada kira-kira 100 orang sehari dan kira-kira 150 individu lain menggunakan putik kapas yang sudah digunakan sepanjang tempoh itu.

Ketua Polis Sumatera Utara, Hadi Wahyudi berkata, anggota polis yang menerima maklumat kegiatan itu menyamar dan menjalani ujian berkenaan sebelum mendapati keputusannya adalah positif.

“Anggota polis berkenaan pulang ke balai dan melakukan ujian semula. Keputusannya adalah negatif,” katanya.

Beliau berkata, polis melakukan serbuan ke atas makmal berkenaan serta menahan lima kakitangannya, selain merampas ratusan sisa putik kapas yang telah dugunakan.

“Polis turut merampas wang tunai RM41,164 dan komputer riba yang diguna untuk menyediakan keputusan ujian orang ramai,” katanya.

Indonesia, negara ke empat paling ramai penduduk dunia, melaporkan hampir 1.7 juta kes Covid-19 dan lebih 45,000 kematian sejak pandemik itu menular pada Mac tahun lalu. – Agensi


Sambung atau tidak ‘total lockdown’ tunggu esok

Satu kenyataan yang didakwa dikeluarkan oleh Menteri Kanan Keselamatan Datuk Seri Ismail Sabri Yaakob yang mengatakan Perintah Kawalan Pergerakan (PKP) 3.0 dilanjutkan dua minggu lagi sehingga 12 Julai adalah tidak benar.

Difahamkan sama ada PKP 3.0 atau ‘total lockdown’ akan disambung atau tidak hanya akan diumumkan esok.

PKP 3.0 dengan sekatan pergerakan penuh (SPP) berkuat kuasa pada 15 Jun 2021 hingga Isnin ini.

Bagaimanapun kenyataan palsu yang ditularkan itu mendakwa Kementerian Kesihatan Malaysia (KKM) telah membentangkan cadangan kepada sidang khas Majlis Keselamatan Negara pada 24 Jun lalu meminta PKP 3.0 dilanjutkan selama dua minggu lagi.

Kenyataan itu juga mendakwa keputusan dibuat setelah mengambil kira jumlah kes harian Covid-19 yang masih melebihi 3,000 sehari.


80 peratus populasi dewasa lengkap divaksin, umum PM

Program Imunisasi Covid-19 Kebangsaan (PICK) yang dilancarkan 24 Februari lalu mencapai sasaran awal apabila 80 peratus populasi dewasa di Malaysia melengkapkan suntikan vaksin masing-masing hari ini.

Perdana Menteri Datuk Seri Ismail Sabri Yaakob mengumumkan pencapaian itu menerusi laman Facebook dan Twitter beliau sambil mengajak rakyat Malaysia terus berusaha memerangi pandemik Covid-19.

“Tahniah! Malaysia mencapai 80 peratus populasi dewasa negara telah lengkap vaksinasi. Teruskan usaha kita perangi Covid-19,” katanya yang turut menyertakan tanda pagar #LindungDiriLindungSemua.

Di Facebook rasminya pula, Perdana Menteri menyifatkan kejayaan itu adalah hasil pengorbanan petugas barisan hadapan dan sokongan seluruh Keluarga Malaysia.

Hasil pengorbanan para petugas barisan hadapan dan sokongan jitu seluruh Keluarga Malaysia dalam mendapatkan vaksin, tidak mengira tua atau muda, baik yang di kota, juga yang di desa, kadar vaksinasi (dewasa) negara akhirnya telah mencapai 80 peratus populasi.

“Tahniah, ini adalah kejayaan kita semua!” katanya.

Sementara itu Menteri Kesihatan Khairy Jamaluddin yang turut berkongsi perkara sama menerusi ciapan di Twitter rasminya berkata sasaran berkenaan dicapai pada jam 1 tengah hari ini.

“Pada pukul 1 tengah hari ini, Malaysia telah mencapai sasaran 80 peratus penduduk dewasa lengkap menerima vaksin.

“Walaupun sasaran awal adalah 80 peratus populasi dewasa, sekarang @JKJAVMY (Jawatankuasa Khas Jaminan Akses Bekalan Vaksin Covid-19) akan berusaha untuk menjejaki 20 peratus lagi yang belum atau enggan divaksinasi,” katanya.


Kerajaan mula bincang dengan Indonesia berhubung isu beku pekerja asing

Perbincangan kerajaan dan pihak Indonesia mengenai isu pembekuan pekerja asing dari negara itu sudah dimulakan hari ini, kata Menteri Dalam Negeri Datuk Seri Hamzah Zainudin.

Beliau berkata perbincangan yang turut melibatkan Jabatan Imigresen dan Kementerian Sumber Manusia (KSM) itu akan meneliti isu-isu dibangkitkan kedua-dua pihak yang memerlukan sedikit perubahan, lapor Bernama.

“Perbincangan dengan pihak Indonesia adalah untuk memastikan supaya segala salah faham, silap komunikasi yang ada, dapat diselesaikan dengan secepatnya.

“Suka saya ingatkan, kita (Kementerian Dalam Negeri dan KSM mewakili kerajaan, akan sentiasa pastikan pengurusan pekerja asing di Malaysia sentiasa berlandaskan kedaulatan undang-undang negara dan pada masa sama menjamin bahawa semua pekerja asing yang berada di Malaysia dilindungi secara saksama mengikuti undang-undang yang ada dalam negara,” katanya.

Beliau berkata demikian dalam sidang media selepas mempengerusikan Mesyuarat Bersama KDN dan KSM mengenai pengurusan pekerja asing di Ibu Pejabat Polis Diraja Malaysia Bukit Aman di sini hari ini.

Minggu lepas Duta Besar Indonesia ke Malaysia Hermono memaklumkan mengenai keputusan Indonesia mengenakan pembekuan sementara ke atas semua pekerja negara itu memasuki Malaysia sejak 13 Julai.

Ini berikutan Jabatan Imigresen terus menggunakan System Maid Online (SMO) dalam urusan permohonan pembantu rumah warga asing oleh majikan, biarpun kedua-dua negara bersetuju menggunakan satu saluran iaitu One Channel System (OCS) menerusi memorandum persefahaman (MoU) Pekhidmat Domestik Indonesia (PDI) yang dicapai pada April lepas.

Menurut Hamzah, pihaknya mengakui langkah pembekuan itu memang berkaitan dengan OCS namun dalam perjanjian yang ditandatangani, telah dimaklumkan bahawa segala kekhilafan (masalah) yang akan timbul tidak sepatutnya dikongsi kepada media.

“Saya tak payahlah sebut apa, biar kita bincang dalam itu (mesyuarat),“ katanya.


Kerajaan salur RM7.150 bilion kepada PKS setakat 6 Julai: Tengku Zafrul

Kerajaan telah menyalurkan sejumlah RM7.150 bilion kepada sebanyak 26,119 Perusahaan Kecil dan Sederhana (PKS) di bawah Kemudahan Bantuan dan Pemulihan Bersasar (TRRF) setakat 6 Julai, 2022.

Menteri Kewangan Tengku Datuk Seri Zafrul Tengku Abdul Aziz berkata, sejumlah 41,978 permohonan telah diterima setakat tempoh tersebut dan kemudahan pinjaman bernilai RM6 bilion ini telah ditambah menjadi RM8 bilion bagi membantu kalangan PKS yang terjejas dalam sektor perkhidmatan.

Jelas beliau, di bawah TRRF yang dipertingkat, PKS boleh menggunakan sehingga 30 peratus daripada pembiayaan yang diluluskan untuk membayar balik pembiayaan perniagaan (pembiayaan semula) sedia ada.

“Saiz pembiayaan yang ditawarkan adalah sehingga RM500,000 bagi setiap PKS manakala RM75,000 bagi perusahaan mikro dengan kadar faedah sehingga 3.5 peratus setahun termasuk fi jaminan.

“Tempoh bayaran balik pembiayaan ini adalah sehingga tujuh tahun berserta moratorium sekurang-kurangnya selama enam bulan,” katanya menerusi Laporan Kewangan Rakyat Ke-109 yang dikeluarkan hari ini.

Tengku Zafrul berkata kemudahan yang ditawarkan pada kadar sehingga 3.5 peratus setahun ini tersedia melalui institusi kewangan peserta dengan perlindungan jaminan oleh pihak Credit Guarantee Corporation Malaysia Bhd (CGC) atau Syarikat Jaminan Pembiayaan Perniagaan (SJPP).

Kemudahan tersebut tersedia hingga 30 Jun, 2022 atau setelah peruntukan digunakan sepenuhnya.

Selain itu, beliau berkata, bagi menyokong matlamat kerajaan dalam mencapai pelepasan karbon sifar bersih pada tahun 2050, PKS juga digalakkan untuk menerapkan amalan kelestarian bagi meningkatkan daya tahan perniagaan masing-masing.

“Kemudahan Peralihan Rendah Karbon merupakan satu kemudahan pembiayaan yang diperuntukkan bermula dari 3 Feb, 2022 dan boleh dipohon sehingga peruntukan digunakan sepenuhnya iaitu sebanyak RM1 bilion di bawah strategi inisiatif 1, Amalan Rendah Karbon dalam Bajet 2022.

“Setakat 6 Julai, 2022, sebanyak 26 syarikat PKS telah memohon bagi kemudahan ini dengan sejumlah RM11.713 juta telah diluluskan bagi 12 PKS,” katanya.

Menurut Tengku Zafrul, pemohonan PKS itu mewakili semua sektor yang komited untuk beralih ke arah operasi perniagaan rendah karbon dan lestari.

Beliau berkata, amalan kelestarian ini termasuk namun tidak terhad kepada aktiviti seperti mendapatkan pensijilan kelestarian, meningkatkan penggunaan bahan yang diakui lestari dalam aktiviti pengeluaran, menambah baik kecekapan tenaga bangunan dan peralatan selain memasang peralatan jana kuasa tenaga boleh baharu di premis masing-masing. – Bernama


Syarat 100 orang hadirin ceramah dibantah DAP, Guan Eng gesa longgar syarat

DAP membantah syarat yang ditetapkan Suruhanjaya Pilihan Raya (SPR) yang hanya membenarkan 100 orang hadirin menghadiri ceramah parti politik pada Pilihan Raya Negeri (PRN) Johor nanti.

Bantahan tersebut disuarakan Setiausaha Agungnya, Lim Guan Eng yang menggesa supaya SPR melonggarkan syarat tersebut dan membenarkan ceramah terbuka diadakan dengan dengan mematuhi prosedur operasi standard (SOP) sepenuhnya, termasuk pemakaian pelitup muka, vaksinasi dan penjarakan sosial.

Guan Eng mempersoalkan sama ada SPR tidak mengendahkan nasihat pakar kesihatan mengenai kawasan terbuka mempunyai risiko penularan Covid-19 lebih rendah berbanding ruang tertutup kerana pengudaraan yang lebih baik.

“Memandangkan kerajaan juga mempertimbangkan untuk membuka semula sempadan antarabangsa, sekatan ke atas ceramah dan kempen seperti ini yang mungkin sesuai untuk situasi Covid-19 dua tahun lalu adalah tidak konsisten dan tidak kena pada keadaan masa kini,” katanya dalam kenyataan hari ini.

Guan Eng turut membidas SPR dan Kementerian Kesihatan (KKM) tidak mengendahkan majlis pelancaran jentera pilihan raya Perikatan Nasional (PN) baru-baru ini, di mana 2,000 orang dilaporkan hadir.

“Adalah tidak masuk akal dan tidak logik bahawa acara seramai 2,000 orang yang diadakan secara terbuka oleh PN dibenarkan sebelum hari penamaan calon, tetapi parti pembangkang tidak boleh melakukan perkara sama semasa tempoh berkempen selepas hari penamaan calon.”

Beliau menggesa SPR bersikap bebas dan berkecuali bagi mengelakkan ia dilihat memihak kepada parti pemerintah Barisan Nasional (BN) dan PN berbanding parti pembangkang.

Terdahulu, SPR mengumumkan ceramah dan lawatan ke rumah dibenarkan sepanjang tempoh kempen PRN Johor mulai 26 Feb, iaitu hari penamaan calon. Hari pengundian ditetapkan pada 12 Mac.

Namun, SPR hanya membenarkan kehadiran 100 orang di ceramah yang dihadkan kepada dua jam dan tidak boleh melebihi 10 malam. Ia hanya boleh diadakan di ibu pejabat atau bilik gerakan parti masing-masing.


Polis risik anasir berkomplot untuk ceroboh Sabah, kata Acryl Sani

Polis Diraja Malaysia (PDRM) memandang serius laporan media asing yang mendakwa wujud rancangan pihak tertentu di Selatan Filipina untuk menyerang Sabah, kemungkinan pada Februari tahun depan.

Ketua Polis Negara Tan Sri Acryl Sani Abdullah Sani berkata PDRM mengambil maklum laporan media bahawa terdapat pihak dari Filipina sedang merancang untuk menceroboh Sabah.

“PDRM memandang serius perkara berkenaan dan akan mengambil tindakan segera bagi meingkatkan kesiapsiagaan ke tahap tertinggi di Sabah untuk menghadapi sebarang kemungkinan, dan ancaman pencerobohan.

“Komitmen dalam perkara ini akan diberikan demi mengelak sebarang insiden pencerobohan berulang di Sabah,” katanya dalam kenyataan media semalam mengulas laporan South China Morning Post (SCMO) berhubung rancangan pencerobohan itu.

Menurutnya, PDRM mempunyai hubungan baik dengan pihak berkuasa Filipina dalam aspek perkongsian maklumat risikan mengenai sebarang aktiviti yang boleh mengancam hubungan akrab serta keselamatan kedua-dua negara.

“Setakat ini, tiada pengesahan diterima mengenai pelan yang dimaksudkan dan ianya dipercayai merupakan maklumat yang telah dimanipulasi oleh pihak-pihak yang mencemburui tahap keselamatan serta hubungan rapat antara Sabah dan wilayah Selatan Filipina,” katanya sambil memberi jaminan tahap keselamatan di negeri itu adalah terkawal.

Acryl Sani berkata elemen-elemen PDRM sentiasa dalam keadaan siap siaga pada setiap masa untuk menangani sebarang ancaman.

Menurutnya usaha juga akan digiatkan bagi mengesan dan mengenal pasti anasir-anasir di Sabah yang berkemungkinan terlibat dalam komplot berkenaan.

Beliau memberi amaran sebarang usaha menganggu gugat keselamatan dan kedulatan negara akan dikenakan tindakan tegas.

Semalam, SCMP yang memetik sumber mendakwa satu mesyuarat rahsia melibatkan 19 datuk bandar diadakan bagi membincangkan mengenai rancangan merekrut 600 individu untuk menyerang Sabah serta menghantar pengintip.

Menurut laporan media tersebut, difahamkan pertemuan itu diatur oleh pegawai kanan kerajaan tempatan di selatan Filipina.

Mesyuarat yang diadakan pada 1 Disember itu dikendalikan oleh seorang pegawai tempatan wilayah Sulu, yang mengumpulkan 19 datuk bandar Kepulauan Sulu bagi membincangkan rancangan menubuhkan “Tentera Diraja Sulu” dengan sasaran merekrut sehingga 600 anggota untuk menyerang Sabah, lapor SCMP.

Sumber itu berkata Februari 2022 dilihat sebagai waktu terbaik untuk melakukan serangan sebagai ‘memperingati’ pencerobohan ke atas Sabah lapan tahun lalu oleh pejuang Sulu, kata sumber itu.


Mahkamah beku aset 23 defendan kes RM400 juta Bank Pembangunan

Mahkamah Tinggi Kuala Lumpur hari ini membenarkan Bank Pembangunan Malaysia Bhd (BPMB) memperoleh injunksi mareva terhadap 23 daripada 27 defendan sebagai sebahagian daripada saman sivil berhubung pinjaman RM400 juta yang diberikan kepada Aries Telecoms (M) Bhd, yang didakwanya dilakukan secara haram.

The Edge Markets melaporkan Hakim Atan Mustaffa Yussof Ahmad memberikan injunksi untuk membekukan aset 23 defendan, antaranya bekas presiden dan pengarah urusan kumpulan bank itu Datuk Mohd Zafer Mohd Hashim.

Defendan lain yang dikenakan injunksi termasuk pengarah Aries, Shailen Popatlal; bekas pengarah Aries Roslina Ibrahim; Pengarah Paneagle Sdn Bhd Abdul Wahid Abdul Ghani; Pengarah Open Fiber Sdn Bhd Mohd Radzi Mohamed; dan Orient Telecoms Sdn Bhd dan pengarahnya Mustafa Ali Zaminali Sayed, Muhammad Shazhakim Shazarul Hisham dan Shaza Arina Shazarul Hisham.

Dua yang terakhir dilaporkan sebagai anak lelaki dan perempuan Roslina.

Injunksi mareva merupakan perintah sementara yang mengekang defendan daripada melupuskan aset sehingga keputusan dicapai dalam kes antara plaintif dan defendan.

Silver Ridge Sdn Bhd dan pengarahnya Wong Chee Keong; BVS Trinity Sdn Bhd dan pengarahnya Abd Hadi Abd Majid; dan Zavarco plc dan pengarahnya Tunku Mazlina Tunku Abd Aziz turut dinamakan, lapor The Edge Markets, memetik dokuman yang difailkan di mahkamah.

Firma yang dinamakan sebagai defendan hanya dibenarkan menggunakan jumlah tidak melebihi RM20,000 sebulan untuk nasihat dan representasi undang-undang, dan “jumlah yang munasabah” untuk perjalanan perniagaan biasa dan wajar pihak-pihak terbabit.

Sementara itu, Zafer dan lain-lain dibenarkan jumlah tidak melebihi RM10,000 sebulan untuk perbelanjaan sara hidup biasa dan nasihat guaman dan representasi.

Perintah itu akan terus berkuat kuasa sepanjang prosiding.

Menurut fail mahkamah seperti yang dilaporkan oleh The Edge, BPMB menuduh 27 defendan bersubahat dan menggunakan cara yang menyalahi undang-undang untuk bukan sahaja menipu bank, tetapi menyembunyikan penipuan tersebut dan hasilnya.

BPMB mendakwa pinjaman itu diagihkan kepada Aries tanpa memenuhi syarat yang ditetapkan.

BPMB juga mendakwa bahawa wang yang dimaksudkan untuk digunakan untuk projek gentian optik telah disalahgunakan, dan bahawa dana itu “disedut dan/atau dipindahkan secara tidak wajar” kepada entiti lain termasuk Paneagle Holdings Bhd, BVS Trinity Sdn Bhd, VCB Malaysia Bhd, Orient Telecoms Sdn Bhd dan Primawin Ltd – kesemuanya dinamakan sebagai defendan dalam saman itu.

Kelulusan pinjaman RM400 juta itu diberikan berdasarkan pelantikan Huawei Technologies Co Ltd (Huawei China) sebagai kontraktor siap guna untuk membina, mengendali dan menyelenggara rangkaian untuk projek itu.

Bagaimanapun, Huawei China kemudiannya digantikan oleh Paneagle Holdings tanpa pengetahuan penuh, persetujuan atau kelulusan BPMB.

Di sebalik perubahan korporat ini, The Edge melaporkan bahawa pinjaman itu masih dikeluarkan dalam dua bahagian sebanyak RM200 juta setiap satu kepada Aries (ketika itu dikenali sebagai V Telecoms Bhd) kerana Zafer didakwa telah mengetepikan secara berasingan dua syarat tertentu yang diperlukan.


MP Puncak Borneo beri penjelasan tukar parti baharu, demi pengundi

Keputusan untuk menyertai Pari Pesaka Bumiputera Bersatu (PBB) bukanlah keputusan yang dibuat sendiri tetapi menerima pandangan daripada pengundinya kata Ahli Parlimen Puncak Borneo Datuk Willie Mongin.

Bersyukur kerana beliau kini secara rasminya menjadi ahli PBB, Willie juga meminta sokongan berterusan daripada pengundi daripada kawasan Puncak Borneo, katanya lapor Bernama.

“Ketika (pertukaran) kerajaan pada 2020, saya telah muat naik (status) di Facebook saya bertanya pandangan mereka (pengundi) dan meminta mereka maklumkan kepada saya secara peribadi. Saya rujuk kepada pemimpin di kawasan saya, sebelum saya buat keputusan (untuk masuk parti Bersatu). Perkara sama saya lakukan sebelum saya buat permohonan (PBB).

“Jadi saya berharap mereka akan sokong saya kerana percaya ia keputusan bersama dan saya ada minta pandangan mereka. Bukan pandangan saya sendiri, tetapi sebahagian daripada permintaan mereka, dan saya sebenarnya hanya memenuhi permintaan mereka seperti yang telah dibincangkan,” katanya kepada media hari ini.

Semalam, Presiden PBB Tan Sri Abang Johari Tun Openg mengumumkan bahawa parti itu telah menerima Timbalan Menteri Perusahaan Perladangan dan Komoditi daripda Bersatu yang memohon menyertai PBB awal tahun ini telah diterima sebagai ahli biasanya.

Beliau memenangi kerusi Puncak Bornei pada 2018 atas tiket PKR, namun digugurkan bersama beberapa Ahli Parlimen lain daripada parti itu pada 2020, kerana menyokong Timbalan Presiden ketika itu Datuk Seri Azmin Ali.

Sementara itu ketika ditanya sama ada beliau akan mempertahankan kerusi yang sama pada pilihan raya umum yang akan datang, Willie berkata ia bergantung kepada kebijaksanaan Presiden PBB dan pimpinan parti untuk buat keputusan.


PKP 3.0 lebih ketat: Sidang media bersama MKN, KKM 5 petang ini

Menteri Kanan (Keselamatan), Datuk Seri Ismail Sabri Yaakob bersama Ketua Pengarah Kesihatan, Tan Sri Dr Noor Hisham Abdullah akan muncul bersama dalam satu sidang media khas hari ini.

Sidang media itu bertujuan memperjelaskan secara lebih lanjut mengenai Perintah Kawalan Pergerakan (PKP) 3.0 yang akan diperketatkan lagi merangkumi sektor ekonomi dan sosial.

Semalam, Sidang Khas Majlis Keselamatan Negara (MKN) dipengerusikan Perdana Menteri, Tan Sri Muhyiddin Yassin bersetuju memperketatkan lagi pelaksanaan PKP 3.0 yang sedang berkuat kuasa dengan penambahan sekatan yang lebih ketat ke atas sektor ekonomi dan sosial.

Pejabat Perdana Menteri dalam satu kenyataan memaklumkan perincian mengenai sekatan tambahan ini akan diumumkan dalam sidang media Menteri Kanan Pertahanan pada 22 Mei 2021.

“Prosedur Operasi Standard (SOP) bagi PKP 3.0 telah diperketatkan termasuk larangan rentas negeri dan daerah serta sekatan bagi aktiviti sosial, sukan dan rekreasi serta persidangan dan mesyuarat secara bersemuka.

“Namun begitu, penularan dalam komuniti yang semakin meningkat dan kewujudan varian baharu yang lebih agresif dengan kadar kebolehjangkitan yang tinggi menyebabkan usaha untuk melandaikan lengkung jangkitan mengambil masa yang lebih panjang,” kata kenyataan itu.


Rosmah gagal tangguh kes rasuah projek solar 369 sekolah

Isteri bekas Perdana Menteri Datuk Seri Najib Razak, Datin Seri Rosmah Mansor gagal menangguhkan perbicaraan kes rasuahnya esok membabitkan projek hibrid solar untuk 369 sekolah luar bandar di Sarawak sementara menunggu pelupusan rayuan beliau dalam kes sama.

Panel tiga hakim Mahkamah Rayuan diketuai Datuk Seri Kamaludin Md Said, yang membuat keputusan sebulat suara, berkata mahkamah berpendapat prosiding di Mahkamah Tinggi perlu diteruskan.

Susulan keputusan tersebut, Rosmah perlu memberi keterangan sebagai saksi pembelaan pada perbicaraan kes itu di Mahkamah Tinggi esok.

Bagaimanapun, Kamaludin berkata Rosmah masih boleh meneruskan rayuannya terhadap keputusan Mahkamah Tinggi yang menolak permohonan beliau untuk membatalkan perbicaraan kes itu dan menggugurkan Datuk Seri Gopal Sri Ram sebagai pendakwa utama.

Memetik Bernama, beliau berkata keputusan itu tidak akan memprejudis Rosmah dan berharap tarikh pendengaran rayuan tersebut boleh dipercepat.

Turut bersidang Datuk Nordin Hassan dan Datuk Hashim Hamzah.

Rosmah telah diperintahkan oleh Mahkamah Tinggi pada 18 Februari lalu untuk membela diri atas tiga pertuduhan rasuah.

Beliau memfailkan dua permohonan di Mahkamah Tinggi pada 6 Mei lepas bagi membatalkan keseluruhan perbicaraannya dalam usaha untuk dibebaskan daripada ketiga-tiga pertuduhan serta menggugurkan Sri Ram.

Rosmah berdepan pertuduhan meminta RM187.5 juta dan dua pertuduhan menerima rasuah RM6.5 juta daripada bekas Pengarah Urusan Jepak Holdings Sdn Bhd Saidi Abang Samsuddin melalui bekas pegawai khasnya Datuk Rizal Mansor.

Wang itu didakwa sebagai upah bagi membantu Jepak Holdings mendapat projek bernilai RM1.25 bilion melalui rundingan terus daripada Kementerian Pendidikan.

Beliau didakwa melakukan perbuatan itu di Lygon Cafe, Sunway Putra Mall, Jalan Putra, Kuala Lumpur antara bulan Mac dan April 2016.

Bagi pertuduhan kedua, Rosmah didakwa menerima RM1.5 juta daripada Saidi bagi tujuan sama di kediaman beliau di Jalan Langgak Duta, Taman Duta pada 7 September 2017.

Beliau juga berdepan pertuduhan menerima RM5 juta daripada Saidi menerusi Rizal sebagai upah membantu Jepak Holdings mendapatkan projek sama pada 20 Dis 2016 di Seri Perdana, Putrajaya antara Januari 2016 dan September 2017.

Rosmah telah memfailkan permohonan baharu untuk penangguhan di Mahkamah Rayuan selepas Mahkamah Tinggi menolak permohohannya berhubung perkara itu.

Terdahulu, pada prosiding yang dikendalikan secara dalam talian, peguam utama Rosmah iaitu Datuk Jagjit Singh berhujah bahawa penangguhan hendaklah dibenarkan kerana keadaan kes yang luar biasa.

Bagaimanapun, Sri Ram berhujah fakta prosiding itu mungkin dibatalkan bukanlah keadaan luar biasa yang membolehkan kes itu ditangguhkan.

Sementara itu, seorang lagi peguam Rosmah iaitu Datuk Akberdin Abdul Kader ketika dihubungi berkata pihaknya akan memfailkan rayuan ke Mahkamah Persekutuan hari ini.


Menteri dan MB bergaduh berebut jawatan yang jadi mangsa rakyat: Wan Saiful

Pergaduhan sesama Menteri dan Menteri Besar (MB) yang mendapat perhatian umum baru-baru ini tidak sepatutnya berlaku kerana yang akan menjadi mangsa adalah rakyat, kata Datuk Wan Saiful Wan Jan.

Ketua Penerangan Bersatu itu tidak merujuk kepada individu tertentu dalam tegurannya itu, namun umum mengetahui baru-baru ini timbul isu perebutan jawatan pengerusi Majlis Keselamatan Negara (MKN) negeri antara MB Selangor Datuk Seri Amirudin Shari dengan Menteri Pembangunan Usahawan dan Koperasi Malaysia, Tan Sri Noh Omar.

“Agak-agak, rakyat peduli ke siapa Pengerusi?

“Apa faedah berebut jawatan kalau masalah rakyat masih belum selesai? Cuba ambil contoh daripada sebegitu banyak NGO dan orang awam yang berterusan membantu rakyat,” katanya menerusi hantaran Facebook hari ini.

Selasa lalu, Menteri Besar Selangor menyatakan beliau akan kembali semula mempengerusikan MKN Selangor mulai Rabu.

Keesokkannya, Noh pula menjelaskan bahawa beliau masih lagi Pengerusi MKN Selangor.

Berikutan itu, Ahli Parlimen Tanjong Karang itu menafikan dakwaan Amirudin bahawa jawatan Pengerusi MKN sudah bertukar tangan.

Beliau mendakwa, apa yang dilakukan oleh Amirudin adalah cubaan untuk lepas tangan daripada tanggungjawab yang sebenarnya.

Wan Saiful berkata, sepanjang beliau terbabit membersihkan rumah mangsa banjir beliau lihat sendiri kumpulan sukarela membantu manga banjir seperti team Ustaz Ebit Liew, team dari Naelofar, team dari Dana Kita, Unit Amal PAS, Skuad Prihatin BERSATU, sukarelawan parti MUDA, persatuan penduduk, dan banyak lagi pertubuhan bukan kerajaan (NGO) yang bertungkus lumus bekerja.

“Tak ada seorang pun dalam kalangan kami bertelagah siapa nak menjadi ketua. Kita semua saling bantu membantu untuk buat kerja. Yang penting, ada beribu-ribu rumah perlu dibersihkan segera. Itu tumpuan kita.

“Dalam waktu begini, saya nasihatkan orang politik yang bawa “perangai lama” ni supaya sudah sudah lah. Lagi kamu tunjuk perangai, lagi rakyat marah.

“Dan disebabkan kamu tamak berebut jawatan, habis semua orang politik tercemar sama. Padahal yang perangai buruk kamu saja. Kami yang lain ni nak buat khidmat, tapi terpalit sebab perangai kamu,” katanya.

Beliau mengajak semua pihak bermuafakat kerana rakyat mengharapkan yang terbaik daripada ahli olitik.

“Jangan disebabkan “perangai lama” kamu, nama semua orang rosak. Kerana nila setitik, rosak susu sebelanga. Bermuafakatlah. Rakyat mahu kita buat yang terbaik untuk mereka,” katanya.


Pelarasan semula ekonomi semasa penularan Covid-19: Tengku Zafrul

Pandemik Covid-19 menyediakan peluang kepada Malaysia untuk melaras semula ekonomi dan negara perlu memanfaatkannya dengan menangani isu ekonomi jangka pendek, kata Menteri Kewangan Tengku Datuk Seri Zafrul Abdul Aziz.

Bercakap pada sesi panel di Mesyuarat Tahunan Forum Ekonomi Dunia (WEF) dii Davos, Switzerland, Tengku Zafrul berkata sejak 2020, Malaysia telah memperkenalkan pakej-pakej rangsangan di samping menangani isu-isu jangka panjang di bawah tiga prinsip iaitu responsif, tanggungjawab dan pembaharuan, menurut laporan Bernama.

“Dalam tempoh jangka panjang, semuanya adalah tentang pembaharuan. Satu daripada perkara yang kami lakukan adalah semasa kami mengumumkan pakej rangsangan untuk menangani (isu) jangka pendek dan pada masa yang sama, kita perlu lihat sama ada ada ia mempunyai kesan (positif) dalam tempoh jangka panjang,” katanya pada sesi panel WEF yang bertajuk ‘Taking the Long View.’

Memetik ekonomi gig sebagai contoh, Tengku Zafrul berkata industri itu menerima kesan semasa tempoh sekatan pergerakan ekonomi dan kerajaan telah meluaskan capaian perlindungan sosialnya kepada pekerja- pekerja gig termasuk memberi manfaat tunai.

“Di Malaysia dan Asia Tenggara, ekonomi gig adalah sangat besar dan ia berkembang setiap hari, tetapi mereka tidak mempunyai perlindungan sosial kerana mereka tidak mencarum kepada dana pencen dan keselamatan sosial,” katanya.

Beliau juga berkata banyak isu yang mempunyai impak merentasi jangka masa lebih panjang seperti pekerjaan dan taraf hidup, memerlukan usaha daripada kerajaan untuk mengimbangi kepentingan rakyat hari ini terhadap mereka yang akan hidup pada masa depan.

“Ahli politik dan kebanyakannya penggubal dasar di banyak negara di seluruh dunia sering dituduh terlalu menumpukan kepada isu jangka pendek sehingga mengorbankan isu jangka panjang kerana mereka cenderung untuk berada di bawah tekanan untuk bertindak pantas dan menyediakan manfaat ketara dalam tempoh jawatan yang akan dipilih semula,” katanya.


Perbicaraan kes tuntutan palsu bekas MB Perlis dipindah ke Mahkamah KL

Mahkamah Sesyen Kangar hari ini membenarkan kes bekas Menteri Besar Perlis Datuk Seri Azlan Man yang menghadapi lima pertuduhan berkaitan tuntutan palsu berjumlah RM1.185 juta, dipindahkan ke Mahkamah Sesyen Kuala Lumpur.

Hakim Norsalha Hamzah membuat keputusan itu selepas mendengar permohonan daripada Timbalan Pendakwa Raya Suruhanjaya Pencegahan Rasuah Malaysia (SPRM) Rehab Abdul Shukur, yang turut tidak dibantah oleh peguam Burhanudeen Abdul Wahid yang mewakili tertuduh, menurut laporan Bernama.

Dalam permohonan itu, pihak pendakwaan memohon lima kes di bawah Seksyen 18 Akta SPRM 2009 yang dihadapi Azlan di Mahkamah Sesyen di sini untuk digabung dan didengar bersama dengan lima kes yang dihadapi tertuduh di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA) 2001 di Mahkamah Sesyen Kuala Lumpur.

Permohonan penggabungan itu dibuat di bawah Seksyen 165 Kanun Tatacara Jenayah supaya kes di Mahkamah Sesyen di sini didengar bersama dengan kes di Mahkamah Sesyen Kuala Lumpur berikutan semua kes melibatkan saksi dan siasatan yang sama.

Pada 10 April lepas, Azlan, 64, mengaku tidak bersalah di Mahkamah Sesyen di sini, terhadap lima pertuduhan berkaitan tuntutan palsu bagi kemudahan cuti seberang laut berjumlah lebih RM1.185 juta antara 2013 dan 2017.

Mengikut kesemua pertuduhan, Azlan sebagai ejen kerajaan negeri Perlis iaitu Menteri Besar Perlis didakwa menggunakan beberapa dokumen mengandungi butiran palsu bagi membuat tuntutan kemudahan Cuti Seberang Laut ke London, United Kingdom sedangkan tidak ada perjalanan seperti yang dituntut itu.

Pertuduhan dikemukakan mengikut Seksyen 18 Akta SPRM 2009 yang boleh dihukum di bawah Seksyen 24(2) akta sama yang membawa hukuman penjara hingga 20 tahun dan denda tidak kurang daripada lima kali ganda jumlah atau nilai butir matan palsu atau silap itu atau RM10,000 mengikut mana-mana lebih tinggi, jika sabit kesalahan.

Pada 12 April, Azlan turut mengaku tidak bersalah di Mahkamah Sesyen Kuala Lumpur atas lima pertuduhan menerima wang hasil daripada aktiviti haram berjumlah RM1.06 juta.

Hakim Azura Alwi menetapkan 9 Jun ini untuk sebutan semula kes.

Azlan menjadi Ahli Dewan Undangan Negeri (ADUN) Pauh pada 2013 hingga 2018, sebelum memenangi kerusi DUN Bintong dari 2018 hingga tahun lepas, namun tewas pada Piihan Raya Umum ke-15 (PRU15).

Menteri Besar Perlis dari 2013 hingga 2022 itu turut gagal mempertahankan jawatan Ketua UMNO Bahagian Kangar pada pemilihan parti, baru-baru ini.


Covid-19: 22 bazar Ramadan diarah tutup 1 Mei

Sebanyak 22 bazar Ramadan diarah menutup operasi mereka berkuatkuasa 1 Mei ini (Sabtu) bagi mengekang penularan Covid-19.

Menurut Kementerian Perumahan dan Kerajaan Tempatan keputusan itu dibuat susulan pengesanan tanda kontak yang dilaksanakan oleh Kementerian Kesihatan melalui aplikasi MySejahtera.

“Ia bagi membendung dan mengawal jangkitan serta peningkatan kes Covid-19,” katanya hari ini.

Bagaimanapun, tempoh masa penutupan itu tidak dimaklumkan.

22 bazar Ramadan itu meliputi lapan di Pulau Pinang iaitu di bazar Ramadan MPKK Jalan Tenggiri; bazar Ramadan Attakwa Taman Bertam Indah; bazar Ramadan bazar Ramadhan, bazar Ramadan Kampung Melayu; bazar Ramadan Masjid Daerah Barat Daya; bazar Ramadan Iftar Ramadan Jalan Berangan Bkt Bntng 2021; bazar Ramadan Bukit Gedung dan bazar Ramadan Taman Tun Sardon.

Sementara empat bazar di Johor iaitu, bazar Ramadan Belatuk Taman Scientex; bazar Ramadan Kg Pasir, Jalan Mata Kuching; bazar Ramadan @Mart Kempas; bazar Ramadan Lok Heng.

Dalam pada itu terdapat tiga bazar di Kedah yang diarah tutup iaitu bazar Ramadan Taman Selasih; bazar Ramadan Baling 2021; bazar Ramadan Kupang 2021. Di Pahang dua bazar Ramadan diarah tutup iaitu bazar Ramadan Lurah Semantan dan bazar Ramadan Temerloh Jaya.

Sementara itu di Selangor juga dua bazar Ramadan diarah tutup iaitu Pusat Sementara Penjaja/Bazar Ramadan Puncak Jalil dan bazar Ramadan Stesen LRT Cheras, juga dua di Wilayah Persekutuan iaitu bazar Ramadan Taman Setiawangsa dan bazar Ramadan Jalan Raja Alang dan satu di Perak iaitu bazar Ramadan Bazar Nenas Kg Selabak.

Kes jangkitan Covid-19 semakin membimbangkan di negara ini apabila sebanyak 3,332 kes baharu direkodkan di seluruh negara semalam.

Difahamkan kenyataan media rasmi akan dikeluarkan oleh pihak KPKT nanti.


Adakah Anwar dengar cakap Zahid tolak kerjasama dengan Dr M?

Kenyataan Datuk Seri Anwar Ibrahim yang menolak kerjasama dengan Tun Dr Mahathir Mohamad, mungkin melegakan perasaan ‘cemburu’ dan bimbang Presiden UMNO Datuk Seri Ahmad Zahid Hamidi.

Ini kerana, Zahid telah menegur cikgunya itu berhubung sikap Dr Mahathir yang hanya mahu mempermain-mainkan Anwar, sebagaimana dilakukan selepas Pilihan Raya Umum Ke-14 (PRU-14) lalu.

Malam tadi, Anwar pada sidang media di Pulau Pinang menafikan bertemu Pengerusi Pejuang itu bagi membincangkan kerjasama antara Pakatan Harapan (PH) dan Gerakan Tanah Air (GTA), menghadapi PRU-15, 19 November depan.

Kenyataan Anwar itu menyusul peringatan Zahid mengenai taktik Dr Mahathir yang didakwanya mempermainkan Presiden PKR itu.

Bagaimanapun, Anwar dilaporkan berkata beliau sanggup mengadakan perbincangan dengan sesiapa pun – bukan sahaja Dr Mahathir – jika mereka berkongsi matlamat yang sama.

“Jika ada keperluan untuk berjumpa saya, saya berada di Pulau Pinang hari ini, di Sabah esok dan mungkin di Sarawak lusa – tetapi bagi saya, adalah lebih baik untuk saya melihat rakyat,” kata Anwar.

Semalam, Zahid mengingatkan rakan baiknya itu bahawa Dr Mahathir telah melanggar janji untuk menaikkan Anwar sebagai Perdana Menteri (PM) kelapan, selain mencetuskan huru-hara politik dengan meletak jawatan secara tiba-tiba.

Zahid juga menyindir rakan baiknya itu, sambil mempersoalkan sama ada Anwar dan PKR terlalu lemah hingga sanggup diperdaya oleh Pengerusi GTA itu.

“Adakah Anwar dan PKR terlalu lemah hingga boleh cuba diperdayakan sekali lagi oleh Dr Mahathir? Mahathir seolah-olah cuba mengekang Anwar sekali lagi di sebalik janji manis untuk bekerjasama.

“Sebaliknya, konon PKR meletakkan ‘giant killer’ mereka untuk bertanding di Bagan Datuk. Saya amat mengalu-alukan pertandingan politik secara sihat. Namun siapa pula super giant killer yang PKR ingin letakkan untuk melawan Mahathir di Langkawi?

Kelmarin pula, Zahid mengajak rakyat ‘menendang’ PH – gabungan parti yang diketuai cikgunya itu, dalam PRU-15 selain yakin rakyat tidak akan terpedaya lagi dengan pujukan dan propaganda PH bertujuan memanipulasi fikiran rakyat ini.

Mengulas lanjut, Anwar menegaskan bahawa PH tidak pernah bersetuju menjalin kerjasama dengan GTA diterajui Dr Mahathir untuk menghadapi PRU-15, kecuali sekadar bersedia berbincang, khususnya berkaitan prinsip perjuangan.

“Bila kerjasama (dengan Dr Mahathir)? Siapa kata? Saya kata nak bincang, sesiapa pun boleh bincang,” kata Anwar.


HFMD meningkat 20 kali ganda, kes di Selangor membimbangkan: KKM

Jumlah kes penyakit tangan, kaki dan mulut (HFMD) di negara meningkat pada kadar membimbangkan iaitu sebanyak 20 kali ganda dengan 47,209 kes dilaporkan setakat 21 Mei lalu berbanding hanya 2,237 kes bagi tempoh sama tahun lepas.

Bagi 2022, sehingga hari terakhir minggu epidemiologi (ME) 20/2022 (21 Mei 2022), sejumlah 47,209 kes HFMD telah dilaporkan iaitu peningkatan sebanyak 20 kali ganda berbanding pada tahun 2021 sehingga ME yang sama, iaitu hanya mencatatkan 2,237 kes.

Ketua Pengarah Kesihatan Tan Sri Dr Noor Hisham Abdullah berkata sebanyak 15,548 kes direkodkan pada Minggu Epidemiologi (ME) 20/2022 yang berakhir pada 21 Mei yang menunjukkan peningkatan 106.6 peratus, berbanding ME sebelumnya dengan hanya 7,526 kes di seluruh negara.

“Peningkatan kes pada ME 20 telah dijangkakan berikutan pergerakan penduduk Malaysia ketika sambutan Aidilfitri.

“Majoriti lokasi penularan wabak berlaku di taska, tadika dan prasekolah iaitu 711 wabak atau 61 peratus daripada kes keseluruhan, diikuti rumah persendirian dengan 407 wabak atau 35 peratus dan pusat jagaan kanak-kanak 42 wabak atau tiga peratus,” katanya dalam kenyataan hari ini.

Menurutnya Selangor menyumbang jumlah kes terbesar HFMD dengan 13,640 kes iaitu 28.9 peratus daripada keseluruhan, diikuti Kuala Lumpur dan Putrajaya sebanyak 6,206 kes (13.1 peratus); Perak 4,099 kes (8.7 peratus); Kelantan 3,726 kes (7.9 peratus); dan Sabah 3,352 kes (7.1 peratus) manakala negeri-negeri lain melaporkan kurang daripada 2,500 kes.

Beliau berkata 1,168 wabak dilaporkan di Malaysia dengan tiga negeri merekodkan wabak tertinggi ialah Kuala Lumpur dan Putrajaya iaitu 413 wabak (35.4 peratus) diikuti Selangor dengan 143 wabak (12.2 peratus) dan Perak dengan 130 wabak (11.1 peratus).

Dr Noor Hisham berkata kebanyakan kes HFMD berlaku dalam kalangan kanak-kanak berumur enam tahun ke bawah iaitu 43,736 kes (93 peratus), diikuti kanak-kanak berumur tujuh hingga 12 tahun iaitu 2,765 kes (6 peratus), manakala selebihnya berumur lebih 12 tahun iaitu 696 kes (satu peratus).

Wabak dikira apabila terdapat dua atau lebih kes dalam satu lokaliti dan kes mempunyai kaitan epidemiologi serta berlaku dalam tempoh inkubasi.

Beliau juga memaklumkan Jabatan Kesihatan Negeri (JKN) dan Pejabat Kesihatan Daerah (PKD) telah menjalankan sesi libat urus dengan agensi yang menyelia pengurusan taska, tadika dan prasekolah sejak ME 17/2022 berikutan peningkatan kes HFMD di kebanyakan negeri.

Beliau berkata sesi tersebut memberikan penekanan kepada saringan di pintu-pintu masuk, amalan mencuci tangan menggunakan sabun dan air bersih, membersihkan dan melakukan basmi kuman alat permainan anak serta lantai rumah terutama tandas menggunakan larutan daripada peluntur.

Penekanan juga diberikan kepada pengurusan lampin pakai buang yang betul serta penggunaan peralatan makan dan minum berasingan.

Dalam pada itu, Dr Noor Hisham mengingatkan orang ramai terutama ibu bapa yang mempunyai anak kecil supaya tidak membawa anak ke tempat-tempat berisiko berlaku penularan jangkitan HFMD seperti taman permainan awam.

Orang ramai juga dinasihatkan supaya melaporkan kejadian kes HFMD yang berlaku di taska, tadika dan sekolah kepada PKD berhampiran untuk tindakan kawalan.


SPR tunggu makluman kekosongan kerusi Parlimen Pulai, DUN Simpang Jeram

Suruhanjaya Pilihan Raya (SPR) masih menunggu pemakluman rasmi daripada Speaker Dewan Rakyat dan Speaker Dewan Undangan Negeri (DUN) Johor berhubung notis kekosongan kerusi Parlimen Pulai dan DUN Simpang Jeram susulan penyandangnya meninggal dunia.

Setiausaha SPR, Datuk Ikmalrudin Ishak, berkata mesyuarat khas untuk menentukan writ penting pilihan raya, akan ditentukan suruhanjaya itu sebaik menerima notis kekosongan daripada kedua-dua speaker, menurut laporan Bernama.

“Kami tunggu pemakluman rasmi kekosongan Parlimen dari Speaker Dewan Rakyat dan DUN Johor dari Speaker Johor,” katanya hari ini.

Pilihan Raya Kecil (PRK) kedua-dua kawasan itu perlu diadakan susulan kematian penyandangnya, Datuk Seri Salahuddin Ayub yang juga Menteri Perdagangan Dalam Negeri dan Kos Sara Hidup, semalam.

Salahuddin, 61, meninggal dunia di Hospital Sultanah Bahiyah (HSB) di Alor Setar, Kedah pada 9.23 malam tadi setelah ditidurkan selepas menjalani pembedahan akibat pendarahan otak.


Tujuh perkara SOP Covid 1 Mei

Selepas dua tahun prosedur operasi standard (SOP) Covid-19 menjadi sebahagian daripada norma baharu kehidupan di Malaysia, Kementerian Kesihatan (KKM) memutuskan untuk melonggarkan beberapa protokol mulai 1 Mei ini.

Langkah itu menyusul pengumuman bahawa Malaysia mula memasuki fasa peralihan ke endemik, serentak dengan pembukaan sempadan negara kepada pengembara asing mulai 1 April lalu.

Pengumuman oleh Menteri Kesihatan Khairy Jamaluddin pada Rabu (27 April) dibuat ketika kes Covid-19 dan kemasukan ke hospital menurun secara berterusan dalam beberapa minggu kebelakangan ini.

Semalam, jangkitan Covid-19 dalam tempoh 24 jam turun di bawah 3,000 apabila merekodkan 2,935 kes, berbanding 3,471 yang dicatat pada Rabu.

Khairy, bagaimanapun, mengingatkan bahawa Malaysia masih belum berada pada kedudukan untuk mengisytiharkan wabak itu sebagai endemik dan masih ada keperluan untuk langkah berhati-hati.

Berikut adalah kelonggaran protokol Covid-19 Malaysia yang akan berkuat kuasa 1 Mei 2022:

1. Memakai pelitup muka di luar rumah tidak lagi diwajibkan.

Pelitup muka kini menjadi pilihan di luar rumah walaupun penggunaannya masih digalakkan, terutama di tempat yang sesak seperti bazar Ramadan, stadium dan pasar malam.

Individu berisiko tinggi seperti warga emas juga digalakkan menggunakan pelitup muka di luar rumah.

Pelitup muka masih diwajibkan di dalam bangunan tertutup seperti di pusat beli-belah dan lif.

Ia juga mesti dipakai ketika menggunakan pengangkutan awam dan perkhidmatan e-hailing.

Bagaimanapun, dalam situasi tertentu seperti semasa makan, memberi ucapan atau membuat persembahan di atas pentas, pemakaiannya tidak diwajibkan.

2. Tiada lagi keperluan penjarakan fizikal.

Penjarakan fizikal tidak lagi diperlukan, tetapi digalakkan terutamanya apabila tidak memakai pelitup muka.

Ini bermakna premis kini boleh beroperasi pada kapasiti penuh.

3. Tiada lagi ujian untuk pengembara yang diberi vaksin sepenuhnya.

Ujian Covid-19 sebelum berlepas dan semasa ketibaan untuk pelancong yang memasuki negara ini akan dimansuhkan bagi mereka yang telah menerima vaksin sepenuhnya.

Mereka yang telah pulih daripada jangkitan Covid-19 enam hingga 60 hari sebelum tarikh berlepas, serta pengembara berumur 12 tahun ke bawah, juga dikecualikan daripada ujian ini.

Bagaimanapun, mereka yang belum lengkap dua dos suntikan vaksin atau tidak divaksinasi mesti mengambil ujian RT-PCR dua hari sebelum berlepas dan ujian RTK-Ag yang diawasi dalam tempoh 24 jam selepas ketibaan.

Mereka juga mesti kuarantin selama lima hari.

4. Daftar masuk MySejahtera tidak diperlukan.

Tidak perlu lagi mendaftar masuk mana-mana premis melalui aplikasi MySejahtera.

Kemasukan ke dalam premis juga dibenarkan tanpa mengira status vaksinasi, kecuali bagi mereka yang positif Covid-19 dan di bawah Perintah Pengawasan Rumah (HSO).

Bagaimanapun, aplikasi MySejahtera masih penting untuk melaporkan keputusan ujian kendiri Covid-19 dan penguatkuasaan HSO.

KKM juga menggesa orang ramai menggunakan ciri MySJ Trace dalam aplikasi supaya pengesanan kontrak dapat dilakukan.

5. Rumah terbuka Aidilfitri dibenarkan.

Rumah terbuka sempena sambutan Aidilfitri sama ada di dalam rumah dan bangunan atau di luar adalah dibenarkan.

Pelitup muka adalah wajib untuk acara dalaman dan digalakkan bagi mereka yang diadakan di luar rumah.

Individu yang didapati positif Covid-19 tidak dibenarkan menghadiri sambutan ini manakala mereka yang mempunyai gejala tidak digalakkan untuk hadir.

6. Tempoh kuarantin yang lebih singkat bagi mereka yang didapati positif.

Sebelum ini, individu yang didapati positif Covid-19 perlu menjalani kuarantin sekurang-kurangnya tujuh hari.

Kini, di bawah rejim ujian dan kelonggaran baharu, mereka mempunyai pilihan untuk menjalani ujian RTK-Ag yang diselia pada hari keempat selepas disahkan positif Covid-19.

Jika mereka negatif, mereka akan dibebaskan daripada kuarantin. Tetapi, jika masih positif, mereka mesti melengkapkan kuarantin tujuh hari.

7. Pusat hiburan boleh dibuka semula pada 15 Mei.

Kelab malam tidak dibenarkan beroperasi sejak Perintah Kawalan Pergerakan pertama pada Mac 2020, dan aktiviti di kelab malam adalah satu-satunya item yang tinggal dalam senarai negatif Majlis Keselamatan Negara sebelum pengumuman pada Rabu.

Sebagai bantuan yang dialu-alukan untuk pengendali, kelab malam akan dibenarkan dibuka semula mulai 15 Mei.

SOP untuk operasi, bagaimanapun, masih belum dimuktamadkan.


Russia enggan laksana sekatan selepas kes Covid-19 naik

Russia hari ini mengumumkan penutupan semula semua sektor tidak penting seperti kedai runcit, sekolah, tadika, tempat sukan serta hiburan dan restoran bagi tempoh 11 hari sehingga 7 November ini, bagi mencegah penularan jangkitan dan kematian akibat Covid-19 selepas perlaksanaan program vaksinasi di negara itu terhenti.

Hanya kedai menjual makanan, ubat-ubatan dan premis penting lain akan tetap dibuka kerana pihak berkuasa ingin mencegah gelombang Covid-19, dimana kadar kematian dan jangkitan di negara itu sudah memecah rekod baharu.

Russia merupakan negara yang paling buruk terjejas semasa pandemik ini dengan mencatatkan lebih 230,000 kematian, namun pihak berkuasa masih enggan melaksanakan penutupan ketat seperti yang dilakukan negara barat lain.

Presiden, Vladimir Putin memberi harapan yang tinggi kepada vaksin keluaran mereka, Sputnik V, akan tetapi penduduk Russia tetap menolak untuk divaksin.

Melalui data dari laman sesawang Gogov sehingga semalam, hanya terdapat 32 peratus dari populasi Russia yang divaksin lengkap.

Minggu lalu, Putin sudah mengarahkan pembayaran cuti berbayar di seluruh negara itu bermula 30 Oktober hingga 7 November ini bagi membendung penularan yang semakin melonjak dan pihak berkuasa juga sudah menggesa agar perkhidmatan tidak penting di Moscow ditutup bermula hari ini.

Semalam, Russia merekodkan lebih 1,123 korban akibat Covid-19 menjadikan angka kumulatif kematian di negara itu mencecah hampir 233,898 dan merupakan korban tertinggi di Eropah.

Manakala, dari data agensi statistik Rosstat pada bulan ini pula mendakwa terdapat lebih 400,000 kematian yang sudah berlaku akibat Covid-19.

Negara itu juga sudah mencatatkan angka rasmi dengan 8.3 juta kes jangkitan, namun terdapat pendapat dari pakar bebas yang mendakwa angka itu sebenarnya dikurangkan.

Sejak dari awal pandemik, selepas beberapa bulan menjalani perintah berkurung, pihak berkuasa Russia masih berdegil dari melaksanakan sekatan kerana risau akan keadaan ekonomi di negaranya, sebaliknya mahukan kebanyakkan dari populasinya untuk mendapatkan suntikan vaksin.


LTDL 2022: Lebuhraya KL-Karak ditutup dua jam pada Khamis

Lebuhraya Kuala Lumpur-Karak menghala ke Kuantan akan ditutup bagi memberi laluan kepada acara sukan berbasikal Le Tour de Langkawi (LTDL) 2022 pada Khamis, 13 Oktober ini.

Laluan akan ditutup mulai jam 1.45 petang sehingga 4 petang, kata pengendali lebuh raya berkenaan, Anih Berhad.

Dalam kenyataan hari ini, Anih berhad juga meminta orang ramai supaya merancang perjalanan bagi memastikan keselesaan.

LTDL 2022 akan berlangsung dari 11 hingga 18 Oktober, dengan Peringkat 3 dari Putrajaya ke Genting Highlands berlangsung pada 13 Oktober ini.


Bertanding solo, UMNO boleh menempah kekalahan: Shahidan

UMNO hanya akan menempah kekalahan sekiranya enggan bekerjasama dan mahu bertanding secara solo dalam Pilihan Raya Negeri (PRN) Melaka, kata Datuk Seri Shahidan Kassim.

Bekas Pengerusi Perhubungan UMNO Perlis itu berkata hanya dengan kerjasama dengan Bersatu dan PAS baharu kemenangan lebih akan terjamin, bukan dengan mengambil langkah bersendirian yang sebaliknya akan merugikan parti dan juga orang Melayu akan berpecah.

“Berhubung PRN Melaka ini, UMNO Arau memutuskan supaya BN bekerjasama dengan Bersatu dan PAS. UMNO harus memulakan sifatnya sebagai pencetus kepada perpaduan Melayu yang menjamin kemenangan pada PRN kali ini.

“Pergi secara solo adalah tidak wajar dan boleh menempah kekalahan, pandangan UMNO Arau ini disokong UMNO Padang Besar dan banyak lagi,” katanya dipetik laporan media hari ini.

Untuk rekod, krisis politik Melaka dicetuskan oleh pemimpin UMNO sendiri yang berebut kuasa dan projek, gerakan tersebut juga diketuai Datuk Seri Idris Haron, tokoh pemimpin lama UMNO di Melaka bersama tiga lagi Ahli Dewan Undangan Negeri (ADUN).

Berhubung keputusan Presiden UMNO Datuk Seri Ahmad Zahid Hamidi yang mahu bertanding secara solo, Shahidan mengkritik pendirian tersebut kerana tidak wajar memandangkan UMNO adalah parti bumiputera dan pelu menjalinkan kerjasama dengan parti yang sealiran.

“Kita boleh minta kerusi yang banyak untuk bertanding dan atas bentuk kerjasama, kita perlu bekerjasama, bukan solo.

“Ini sesuatu yang tidak wajar kerana UMNO adalah parti bumiputera,” ujarnya lagi.

Sebelum ini, Zahid dalam satu wawancara berkata, UMNO dan BN akan bertanding secara bersendirian pada PRN Melaka tanpa kerjasama parti lain termasuk PAS.

Zahid dengan angkuhnya berkata ‘no way’ terhadap sebarang bentuk kerjasama dengan Bersatu sama ada dalam PRN Melaka mahupun pilihan raya umum (PRU).

Bagaimanapun pendirian Zahid tersebut disanggah seorang Naib Presiden UMNO, Datuk Seri Mahdzir Khalid yang mendedahkan hanya Zahid mahu UMNO bertanding secara solo pada PRN Melaka, tetapi setakat ini parti masih belum ada keputusan muktamad.


Keputusan kes rogol ADUN Tronoh bersalah atau bebas pada 29 Jun

Mahkamah Tinggi Ipoh akan membuat keputusan berhubung pertuduhan rogol pembantu rumah warga Indonesia yang dihadapi Ahli Dewan Undangan Negeri (ADUN) Tronoh, Paul Yong Choo Kiong pada 29 Jun ini.

Bekas ADUN DAP itu bakal mengetahui keputusan sama ada didapati bersalah atau dibebaskan daripada tuduhan merogol itu semasa keputusan akhir kes pembelaan dibacakan Hakim Mahkamah Tinggi, Datuk Abdul Wahab Mohamed pada pukul 10 pagi.

Pada 31 Mac lalu, pasukan pembelaan diketuai Datuk Rajpal Singh bersama Salim Bashir menutup kesnya selepas memanggil tiga saksi iaitu Choo Kiong, 52, dan isteri, Too Choon Looi, 46, serta bapa saudara mangsa, Muhammad Rusdi, 51.

Prosiding tersebut berlangsung selama dua hari pada 16 dan 31 Mac lalu.

Hari ini ditetapkan untuk pendengaran penghujahan lisan manakala hujahan bertulis telah difailkan pada 25 April lalu.

Pada 7 Disember lalu, Mahkamah Tinggi di sini memerintahkan bekas exco kerajaan negeri itu membela diri terhadap tuduhan merogol pembantu rumah warga Indonesia pada Julai 2019.

Hakim Datuk Abdul Wahab memutuskan demikian selepas mendapati pihak pendakwaan berjaya menimbulkan prima facie terhadap pertuduhan berkenaan.

Sepanjang prosiding tersebut, pendakwaan dikendalikan Pengarah Pendakwaan Negeri Perak, Azlina Rasdi dibantu dua Timbalan Pendakwa Raya, Liyana Zawani Mohd. Radzi dan Mohd. Fitri Sadarudin manakala pasukan pembelaan diketuai peguam Rajpal Singh bersama Salim Bashir.

Pada 23 Ogos 2019, Choo Kiong yang juga bekas Pengerusi Perumahan, Kerajaan Tempatan, Pengangkutan Awam, Hal Ehwal Bukan Islam dan Kampung Baharu negeri didakwa merogol seorang wanita di dalam sebuah bilik di tingkat atas sebuah rumah di Meru Desa Park, Bandar Meru Raya.

Perbuatan tersebut didakwa dilakukan antara pukul 8.15 hingga 9.15 malam, 7 Julai 2019.

Pertuduhan terhadap beliau dilakukan mengikut Seksyen 376 (1) Kanun Keseksaan yang boleh dikenakan hukuman penjara maksimum 20 tahun dan sebatan jika sabit kesalahan.


Nak restore demokrasi kita terpaksa buat macam Thailand pula: Isham Jalil

*Pembetulan tajuk berita selepas didakwa berunsur fitnah dan berniat jahat oleh Isham Jalil. Agenda Daily menukar tajuk dan menafikan laporan tersebut adalah berniat jahat dan hanya melaporkan berita berdasarkan konteks ucapan dalam video yang dimuat naik. Dalam ucapannya, perkataan ‘kudeta’ dan ‘rampasan kuasa’ memberikan kekeliruan dan niat individu tersebut bercakap sedemikian juga menjadi persoalan.

Bagi sidang redaksi, kami meminta maaf sekiranya terdapat kekeliruan dan terasa hati dengan laporan kami.

Bekas pegawai khas Datuk Seri Najib Razak, Isham Jalil dalam satu video yang dimuatnaik dalam akaun Facebooknya mempersoalkan adakah rampasan kuasa yang berlaku seperti negara jiran boleh berlaku jika kerajaan Perikatan Nasional enggan membuka sidang Parlimen.

Isham berkata rampasan kuasa yang berlaku di Thailand pada 2006 dan 2014 berpunca daripada restu diberikan pihak monarki dan peristiwa tersebut boleh dijadikan iktibar kepada kerajaan, soalnya dalam satu video yang dimuat naik.

“Tahun 2006 dengan 2014 ada rampasan kuasa… Rampasan kuasa boleh dikatakan boleh dilihat pemerhati-pemerhati politik berkata rampasan kuasa di Thailand pada 2006 dan 2014 sebenarnya direstui oleh Raja datang daripada monarki.

“Sekarang ini kita lihat di Malaysia… Negara jiran kita telah berlaku dua kali, tak kan kita menjurus kepada situ juga (kudeta). Kita ada krisis politik selepas ini kita nak masuk krisis Perlembagaan sehingga membuka risiko negara kita kepada rampasan kuasa kudeta pula,” katanya dipetik dalam video tersebut.

Isham mempersoalkan sama ada sekiranya kerajaan masih enggan membuka sidang Parlimen, kemungkinan insiden rampasan kuasa yang berlaku di Thailand perlu diambil untuk memastikan demokrasi dapat dikembalikan.

“Sebab kita terpaksa memaksa orang-orang yang degil ni tak nak juga buka Parlimen.. so kita nak restore balik demokrasi kita terpaksa buat macam Thailand pula,” katanya.

Isham juga membidas kenyataan Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan dengan mendakwa kerajaan cuba ingkar dan mahu memaksa Agong untuk mengikut telunjuk mereka.

“Mereka nak push the hand of Agong untuk bersetuju dengan mereka pada hal Agong semalam dah cakap untuk buka segera (Parlimen).

“Balik-balik mereka kata masih September atau Oktober. Mereka ingkar dan mereka nak paksa Agong pula untuk ikut cakap mereka daripada sebaliknya sepatutnya mereka yang perlu ikut titah baginda,” katanya.

Semalam, Raja-Raja Melayu menyokong pendirian Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah yang menitahkan agar Parlimen segera bersidang.

Dalam satu kenyataan Penyimpan Mohor Besar Raja-Raja, sementara di peringkat negeri, raja-raja berpendirian agar Dewan Undangan Negeri (DUN) juga boleh bersidang secepat mungkin.

Terdahulu, Putrajaya dalam satu kenyataan juga memberi jaminan akan mengambil langkah susulan berdasarkan Perlembagaan Persekutuan dan undang-undang negara, berhubung pandangan yang diberikan Yang di-Pertuan Agong, semalam.

Pejabat Perdana Menteri dalam kenyataan hari ini berkata kerajaan mengambil maklum titah pandangan Yang di-Pertua Agong seperti mana yang terkandung dalam kenyataan Istana Negara pada 16 Jun 2021.


66.1 peratus terima dos penggalak

Lebih 68.57 juta dos vaksin Covid-19 telah diberikan kepada populasi Malaysia, termasuk rakyat asing, sejak Program Imunisasi Covid-19 Kebangsaan (PICK) dilancarkan pada 24 Februari 2021.

Daripada jumlah itu, 25,792,186 atau 79.0 peratus individu telah lengkap divaksinasi, manakala 27,442,967 atau 84.1 peratus lagi menerima sekurang-kurangnya satu dos.

Sejak PICK Penggalak dilancarkan 1 Oktober tahun lalu hingga semalam, sejumlah 15,553,138 atau 66.1 peratus individu dewasa menerima suntikan dos ketiga Covid-19.

Sementara itu, 22,946,072 atau 97.5 peratus individu dewasa telah lengkap divaksinasi, manakala 23,222,133 atau 98.7 peratus lagi menerima sekurang-kurangnya satu dos.

Sejak 8 September 2021 sehingga semalam pula, seramai 2,846,114 atau 91.5 peratus remaja berusia 12 tahun hingga 17 tahun telah lengkap divaksinasi, sementara 2,943,587 atau 94.6 peratus lagi menerima sekurang-kurangnya satu dos.

Seramai 1,277,247 atau 36.0 peratus kanak-kanak berusia lima hingga 11 tahun telah menerima dos pertama daripada vaksin dua dos, menerusi program PICKids yang bermula 3 Februari lalu.


Serang rakan komponen, MCA kata Lokman dah jadi pembela DAP

Setelah bermusuhan sejak sekian lama dan akhirnya terpaksa ‘berkawan’ dalam kerajaan campuran hari ini, MCA menyifatkan DAP kini memiliki jurucakap baharu dalam kalangan pemimpin UMNO sendiri.

Naib Presiden MCA, Datuk Ti Lian Ker berkata selepas dilabel ‘anjing UMNO’ oleh DAP suatu ketika dulu, kini partinya itu dilabel ‘biawak hidup’ oleh rakan komponennya sendiri, Ketua Pengarah Komunikasi UMNO, Datuk Lokman Noor Adam.

Beliau turut mengucapkan tahniah kepada DAP kerana memiliki juruckap yang berubah slogan dari  ‘No DAP’ kini menjadi pembela merangkap jurucakap DAP.

Namun katanya, pemimpin BN harus menerima hakikat bahawa kekalahan gabungan itu disebabkan beberapa faktor termasuk perpecahan dalaman UMNO dan label sebagai parti penyamun yang menjadi naratif DAP.

“DAP bawa naratif kesamarataan etnik dalam membina negara…semestinya BN mula kehilangan sokongan masyarakat Cina dan India. Politik dalaman UMNO menyebabkan perpecahan sokongan pengundi Melayu antara UMNO dan PAS kepada UMNO, PAS, PKR, Bersatu, Warisan, Pejuang dan sebagainya yang diasaskan bekas pemimpin UMNO sendiri seperti Tun Dr Mahathir, Tengku Razaleigh, Datuk Seri Anwar Ibrahim, Tan Sri Muhyiddin Yassin dan Datuk Seri Shafie Apdal.

“Ketiga, naratif DAP bahawa UMNO adalah parti ‘penyamun dan perompak’, jadi rakyat harus UBAH atas laungan ‘Asalkan Bukan UMNO’ (ABU). UMNO dan BN bertindak balas dengan resolusi “No DAP”.

“Inilah latar belakang dan hakikat politik yang perlu kita terima secara kolektif dan janganlah Lokman menjadi biadap seperti DAP yang pernah gelar MCA sebagai ‘anjing UMNO’ dengan melabel MCA dan MIC sebagai ‘biawak hidup’. Bertaubatlah dan janganlah mengaibkan lebih-lebih lagi rakan seperjuangan,” katanya dalam satu kenyataan di Facebook, hari ini.

Tambahnya, “apabila PH bawa kempen ‘siapa sokong penyamun’ untuk meraih undi, jelas ia tidak merujuk kepada MCA tetapi pada UMNO dan pemimpin UMNO sendiri.”

Semalam, Lokman dalam wawancara dengan MalaysiaGazette berkata MCA dan MIC mengkhianati UMNO apabila menandatangani akuan bersumpah (SD) menyokong Pengerusi Perikatan Nasional (PN) Tan Sri Muhyiddin Yassin sebagai perdana menteri pada PRU-15 lalu.

“Kalau kita (BN) bersama dengan PN, (Datuk Seri M.) Saravanan, (Datuk Seri) Wee Ka Siong jadi menteri sekarang walaupun mereka tidak terjemahkan undi masyarakat India dan Cina untuk membantu BN, mereka tetap jadi menteri.

“Mereka boleh terus menerus menang kerana UMNO-BN akan beri kerusi Melayu kepada mereka tapi sampai bila kita nak pikul ‘biawak hidup’ ini? Minta maaf cakap,” katanya.

Dalam pada itu, Lian Ker berkata selama berada dalam keluarga BN, MCA terus mengamalkan politik kesederhanaan dan menghormati kepelbagaian.

“Adakah Lokman mahu MCA menjadi parti ekstremis dan cauvinis demi meraih undi, sehingga mengorbankan keharmonian masyarakat majmuk di Malaysia?,” tanyanya.


Cikgu Zahid buka mulut, ‘… tapi ada suara macam saya’

Selepas hampir seharian mendiamkan diri, Presiden PKR Datuk Seri Anwar Ibrahim akhirnya membuka mulut mengulas isu berhubung klip audio mirip perbualannya dengan Presiden UMNO Datuk Seri Ahmad Zahid Hamidi yang tular semalam di media sosial.

Anwar berkata akan mengarahkan pegawainya membuat laporan polis, langkah sama seperti diambil oleh Zahid yang juga turut sama mengarahkan pegawainya membuat laporan polis bagi mencari dalang penyebaran klip audio tersebut.

“Ini (rakaman klip audio tular) nak gunakan kita nak lawan poitik dalam UMNO. Nak gunakan kononnya perbualan saya dengan Datuk Seri Zahid untuk politik Bersatu nak menikam pimpinan UMNO.

“Ini bukan kerja saya. Sebab itu saya juga arahkan pegawai saya buat laporan polis biar siasat siapa yang punca ini,” katanya semasa berucap pada Majlis Perasmian dan Pelancaran Bilik Gerakan Utama Keadilan Selangor di Shah Alam.

Jelas Anwar lagi, suara dalam klip tersebut sama macam seperti suaranya, bagaimanapun mendakwa klip tersebut direka menggunakan teknologi canggih yang bertujuan untuk menfitnah dirinya.

“… tapi ada suara macam saya. Saya tak peduli.

“Nyata ada usaha untuk fitnah merekayasa dengan lebih canggih supaya dalam Keadilan ada tanya DAP, Amanah tak mudah tergugat dengan benda macam ini,” katanya lagi.

Terdahulu, Agenda Daily melaporkan berhubung satu klip audio suara mirip Anwar dan Zahid sedang berbincang strategi politik ketika PAU baru-baru ini.

Dalam klip audio tersebut, Zahid memuji Anwar dengan menyifatkan beliau sebagai ‘cikgu’ yang mengajarnya dalam memberikan ucapan hebat. Anwar sememangnya terkenal dengan kehebatan berdebat dan pidato.

Perbualan antara Presiden PKR dengan Presiden UMNO itu sangat mesra dengan kedua-dua mereka saling bertukar-tukar pandangan berhubung ucapan para perwakilan UMNO semasa PAU berlangsung.


Perbicaraan 47 kes pertuduhan Zahid ditangguh 5 Ogos

Perbicaraan hujahan secara lisan berhubung 47 kes pertuduhan rasuah, pecah amanah dan pengubahan wang haram yang dihadapi Datuk Seri Ahmad Zahid Hamidi ditangguh pada 5 Ogos depan, kata peguamnya.

Peguam Hisyam Teh Poh Teik yang mewakili Zahid dipetik berkata tarikh baharu perbicaraan tersebut diputuskan Hakim Mahkamah Tinggi Collin Lawrence Sequerah semalam, ia akan bersambung pada 5, 6, 9, 11, 13 and 24 Ogos nanti.

Sebelum ini, mahkamah menetapkan 28 hingga 30 Jun serta 1 dan 2 Julai untuk kedua-dua pihak berhujah secara lisan sebelum mahkamah memutuskan sama ada membebaskan Zahid daripada 47 pertuduhan itu atau memerintahkannya membela diri.

Jika pasukan pendakwaan berjaya membuktikan wujud kes prima facie terhadap Presiden UMNO itu, beliau perlu membela dirinya terhadap semua pertuduhan tersebut, kata Hisyam dipetik portal berbahasan Inggeris The Edge Markets.

Pasukan pendakwa raya diketuai, Datuk Raja Rozela Raja Toran.

Zahid berdepan 47 pertuduhan rasuah, pecah amanah dan pengubahan wang haram membabitkan jutaan ringgit dana Yayasan Akalbudi.

Pada Mac lalu, pihak pendakwaan menutup kes selepas 99 saksi selesai memberi keterangan dalam perbicaraan selama 53 hari di Mahkamah Tinggi.


Keluar parti jadi MP Bebas kemudian sertai parti lain ditafsir lompat parti?

Banyak perkara perlu diteliti berhubung ‘lompat parti’ sebelum Rang Undang-Undang Perlembagaan (Pindaan) 2022 berhubung Antilompat Parti dibentangkan di Dewan Rakyat yang dijadual bersidang pada 11 April depan.

Ini termasuk definisi dan istilah ‘lompat parti’ itu sendiri yang boleh mencetuskan kekeliruan, jika tidak diperhalusi sebelum pindaan kepada Perlembagaan dilakukan, kata Setiausaha Agung PAS Datuk Seri Takiyuddin Hassan.

Memberi contoh, beliau bertanya adakah seseorang Ahli Parlimen (MP) yang keluar parti dan menjadi MP Bebas, kemudian menyertai parti lain, akan dianggap melompat parti.

“(Oleh itu) ada banyak lagi benda perlu dibincang untuk buat pindaan ini dan menteri (undang-undang) yang akan bawa (RUU anti lompat parti) perlu adakan libat urus supaya benda itu jelas.

“Pertama sekali, kena pinda perlembagaan Persekutuan kemudian di peringkat negeri, ia perlu diteliti kerana definisi lompat parti tu sendiri pun tak jelas kadang-kadang… undang-undang tak mengelirukan mana-mana pihak,” katanya memetik laporan BH hari ini.

Sehubungan itu, beliau sekali lagi mengingatkan bahawa RUU antilompat parti itu perlu melalui proses kajian yang teliti, terutama isu teknikal bagi mengelakkan berlakunya kekeliruan, sebelum dibentangkan di Dewan Rakyat.

Beliau yang juga Ahli Parlimen Kota Bharu berkata, istilah lompat parti itu sendiri perlu difahami terutama berkaitan dengan dakwaan Ahli Majlis Pimpinan Tertinggi (MPT) Bersatu Datuk Zuraida Kamaruddin yang dikatakan akan keluar dari parti itu bulan depan.

Takiyuddin berkata, sesuatu pindaan kepada Perlembagaan itu bukan perkara mudah malah memberi contoh terhadap isu yang sama berlaku di Kelantan sebelum ini.

“Dalam kes ini, adakah Ahli Parlimen atau Ahli Dewan Undangan Negeri (ADUN) Bebas itu dianggap ahli parti contohnya dia masuk parti lain, adakah itu dipanggil lompat parti?

“Kalau tahun 90-an dulu Kelantan adalah negeri pertama yang membuat pindaan kepada Perlembagaan Negeri berkaitan antilompat parti kerana pernah ada kes ADUN yang melompat parti dianggap langgar undang-undang dan perlu mengosongkan kerusi.

“Tapi mahkamah mengatakan bahawa undang-undang seumpama itu bercanggah dengan Perlembagaan kerana melanggar peruntukan yang berkaitan dengan kebebasan untuk berpersatuan,” katanya.


PBM hanya bertanding kerusi penyandang pada PRU-15, kata Zuraida

Parti Bangsa Malaysia (PBM) hanya akan meletakkan calon di kerusi Parlimen dan Dewan Undangan Negeri (DUN) yang disandang ahli parti itu sahaja pada Pilihan Raya Umum Ke-15 (PRU-15).

Bakal Presiden PBM Datuk Zuraida Kamaruddin berkata ketika ini, parti itu tidak mahu membuang masa kepada kawasan lain, kerana percaya calon sedia ada mampu kekalkan kerusi mereka, lapor Bernama.

“Semuanya melibatkan calon penyandang sahaja pada PRU15, nanti kerana potensi untuk kekalkan kerusi sedia ada amat cerah, pengundi telah kenal kita, malah jentera pun dah ada di kawasan Parlimen dan DUN terlibat,” katanya kepada pemberita selepas merasmikan pejabat PBM Pulau Pinang di Juru, di sini hari ini.

Mengulas lanjut, Ahli Parlimen Ampang itu berkata selain beliau sendiri di Ampang, kawasan Parlimen lain akan ditandingi PBM termasuk Larry Sn’g di Julau dan Steven Choong di Tebrau.

Manakala bagi DUN pula terdiri daripada tiga di Perak iaitu A.Sivasubramaniam (Buntong), Paul Yong (Tronoh) dan Leong Cheok Keng (Malim Nawar) serta dua di Selangor, iaitu Haniza Mohamed Talha (Lembah Jaya) dan Daroyah Alwi (Sementa).

Zuraida berkata beberapa lagi Ahli Parlimen akan turut menyertai PBM dan bertanding pada PRU15 atas kerusi parti itu, namun beliau enggan mendedahkan identiti mereka hari ini kerana ia akan diumumkan ketika Mesyuarat Agung Tahunan PBM, 1 Okt.

Zuraida memenangi kerusi Ampang untuk PKR sejak 2008 sebelum menyertai Bersatu pada 2020. Beliau kemudian meninggalkan parti itu dan menyertai PBM pada Mei tahun ini.


PRU-15: PH mungkin tak bubar DUN Negeri Sembilan tahun ini

Kerajaan Pakatan Harapan (PH) Negeri Sembilan berkemungkinan tidak akan membubarkan Dewan Undangan Negeri (DUN) sebelum Mac tahun depan meskipun tarikh Pilihan Raya Umum Ke-15 (PRU-15) masih menjadi teka-teki.

Pengerusinya, Datuk Seri Aminuddin Harun, berkata ini kerana masih banyak perkara terutama berkaitan kepentingan rakyat yang memerlukan perhatian dan bantuan ketika ini termasuk memulihkan ekonomi, menurut laporan Bernama.

“Bila PRU15, masih menjadi teka-teki sekarang tapi saya cadangkan supaya pilihan raya dapat diadakan tahun hadapan, namun ia terpulang pada Majlis Presiden PH untuk menentukan.

“Pada masa ini, rakyat tengah susah dan perlukan perhatian dan bantuan daripada kerajaan…adakan PRU15 ketika ini yang kosnya pasti menelan berbilion ringgit,” katanya kepada pemberita selepas menghadiri sambutan Hari Kebangsaan 2022 peringkat Negeri Sembilan hari ini.

Semalam, media melaporkan Setiausaha Agung PAS ,Datuk Seri Takiyuddin Hassan, dipetik sebagai berkata, tiga negeri diterajui parti itu iaitu Kedah, Kelantan dan Terengganu tidak akan membubarkan DUN lebih awal daripada Mac tahun depan.

Dalam pada itu, Aminuddin, yang juga Naib Presiden PKR, turut senada dengan pandangan itu selain berpendapat tindakan sama perlu difikirkan setiap negeri ketika ini.


Kesunyian punca jadi pembuli siber

Berdasarkan laporan Tabung Kanak-Kanak Pertubuhan Bangsa-Bangsa Bersatu (UNICEF) pada 2020, Malaysia berada pada kedudukan kedua di Asia bagi kes buli siber selepas India. Setahun sebelum itu UNICEF turut melaporkan tiga daripada 10 remaja Malaysia pernah menjadi mangsa buli siber yang dilakukan menerusi media sosial.

Sebelum ini media pernah melaporkan kenyataan Ketua Pegawai Eksekutif CyberSecurity Malaysia (CSM), Datuk Dr Amirudin Abdul Wahab yang menyebut umumnya, mangsa tidak mengenali individu yang membuli kerana konsep tanpa nama (anonymity) disediakan melalui internet.

Justeru kes membabitkan buli siber juga akan sentiasa berulang kerana bahan itu kekal di internet, sekali gus menyebabkan mangsa buli terus tertekan dan dalam sesetengah kes menimbulkan keinginan untuk membunuh diri.

Sebelum ini, seorang guru Bahasa Melayu yang popular di media sosial, Saliza Ibrahim atau lebih dikenali sebagai Cikgu Zack Kirana menjadi mangsa buli siber hingga menyebabkannya membuat laporan polis.

Ia susulan videonya yang menegur penggunaan perkataan degup dan denyut untuk jantung dalam lirik lagu Casablanca mendapat perhatian ramai.

Walaupun sebahagian warga net menerima pandangan beliau berasaskan hukum tatabahasa namun terdapat juga sebahagian yang menolak. Namun amat dikesalkan segelintir kelompok yang menolak ini turut menghina dan mencerca beliau menggunakan kata-kata kesat.

Tidak tahan dengan komen sebegitu yang menghina dan secara jelas membuli, beliau tampil membuat laporan polis. Kes sebegitu sebenarnya bukan terpencil. Sudah banyak kes serupa dilaporkan media. Keadaan ini secara jelas membuktikan masyarakat semakin biadap. Mereka seolah-olah merasakan mempunyai semua kebebasan untuk menghakimi orang lain.

Sementara itu, penyelidik mengenai buli siber belia, Jessie Yong, berkata laporan Tabung Kanak-Kanak Pertubuhan Bangsa-Bangsa Bersatu (UNICEF) bagi tahun 2020 Malaysia berada pada kedudukan kedua di Asia bagi perbuatan buli siber dalam kalangan belia.

Beliau berkata, laporan itu menunjukkan, buli siber kini menjadi masalah yang semakin ketara di negara ini.

Perbuatan itu mungkin berpunca daripada rasa tidak gembira si pembuli akibat keperluan asasnya tidak dipenuhi.

“Menurut Teori Pilihan Glasser, keperluan itu berkisar kepada aspek kelangsungan hidup, isu kepunyaan (untuk menyayangi, disayangi dan harga diri), kuasa, kebebasan dan keseronokan,” katanya.

Teori Pilihan yang dibangunkan oleh pakar psikiatri Amerika Syarikat, William Glasser itu menyatakan, setiap manusia mempunyai lima keperluan asas yang menggerakkan tingkah laku atau pilihan mereka.

“Apabila satu atau lebih keperluan asas ini tidak dipenuhi, mereka mungkin menggunakan buli siber sebagai platform bagi memuaskan keperluan itu. Itu sebabnya kes buli siber tidak hanya dilakukan oleh belia sahaja, tetapi turut membabitkan orang dewasa,” katanya.

Beliau berkata, kajian juga menunjukkan pelaku buli siber mengalami kadar kesunyian yang tinggi.

“Ini disebabkan oleh kekurangan kasih sayang ahli keluarga dan masyarakat di sekeliling mereka. Membuli dalam talian adalah usaha mereka untuk meraih perhatian daripada orang asing,” katanya.

Beliau berkata, mereka yang mempunyai rasa harga diri yang rendah, rasa kurang diterima secara sosial dan rasa kurang popular atau kurang disukai, juga mempunyai kecenderungan untuk terbabit dalam buli siber, berikutan kajian menunjukkan pembuli siber selalunya adalah individu yang tidak pandai bersosial.


Anwar gagal dapat sokongan kem Zahid yang mahu Ku Li jadi calon PM

Kegagalan Datuk Seri Anwar Ibrahim mendapatkan sokongan Ahli-ahli Parlimen (MP) dalam kem Presiden UMNO, Datuk Seri Ahmad Zahid Hamidi disebabkan mereka sudah memiliki calon Perdana Menteri (PM) yang lain, ia sekaligus mengesahkan Ketua Pembangkang tersebut ditipu.

Zahid dan Datuk Seri Najib Razak bersama beberapa MP lain difahamkan menyokong MP Gua Musang Tengku Razaleigh Hamzah sebagai calon PM mereka, keputusan yang dibuat pada saat-saat akhir selepas tidak yakin dengan Anwar dapat menyelesaikan kes mahkamah yang sedang dihadapi kumpulan kluster mahkamah tersebut.

Sumber memberitahu, susulan keputusan tersebut ia menyebabkan Anwar tidak memiliki majoriti yang diperlukannya untuk menjadi PM sekiranya Tan Sri Muhyiddin Yassin meletak jawatan.

Namun, Zahid yang menyokong Tengku Razaleigh juga berdepan masalah kerana UMNO yang sudah berpecah dua, satu kumpulan lagi yang bersama Naib Presiden, Datuk Seri Ismail Sabri Yaakob.

Menurut sumber, Zahid dan Najib tidak mempercayai Anwar dapat membebaskannya daripada pertuduhan kes mahkamah, ia menyebabkan mereka berdua mahu seseorang calon PM yang dapat menjadi boneka dan membantu mereka lepas daripada kes mahkamah yang sedang dihadapi.

“Zahid dan Najib tidak percaya kepada Anwar, mereka mengharapkan Tengku Razaleigh dapat membantu lepas daripada kes mahkamah yang sedang dihadapi ketika ini,” kata sumber dalaman yang rapat dengan kedua-dua pemimpin itu.

Tindakan tersebut memaksa Anwar menukar strateginya untuk mendapatkan sokongan dengan cuba memujuk Pengerusi Pejuang Tun Dr Mahathir Mohamad dan Presiden Warisan, Datuk Seri Shafie Apdal namun usaha tersebut gagal.

Lebih memalukan apabila mesyuarat yang sepatutnya berlangsung antara Pakatan Harapan (PH) dengan Dr Mahathir dibatalkan selepas tindakan portal pro-Amanah yang mendakwa sudah mendapat persetujuan Pejuang dan Warisan untuk menyokong Anwar sebagai PM baharu.

Untuk rekod, Warisan yang dipimpin Shafie mempunyai 8 kerusi MP dan dilihat setia bersama kem Dr Mahathir yang memiliki 4 kerusi parlimen.

Sejak awal lagi, Agenda Daily meramalkan Anwar bakal terjerat dengan strategi yang dicaturnya, berkali-kali dipesan supaya tidak percaya dengan Zahid yang mempunyai sejarah tidak bercakap benar, ia turut diakui rakan senior partinya, Datuk Seri Nazri Aziz yang menuduh Zahid seorang penipu besar.

Bagaimanapun, Anwar yang juga cikgu Zahid itu terlalu mempercayai anak muridnya, lebih malang lagi apabila rakan-rakan parti blok pembangkang seperti DAP dan Amanah pula boleh percaya bulat-bulat kepada Anwar.

Kini, DAP dan Amanah pula diheret sekali dalam kancah politik dan mereka nampaknya sekali lagi ditipu Anwar yang kononnya sudah memiliki majoriti walhal hakikatnya sudah ditipu Zahid dan kumpulannya.

Jika sebelum ini Anwar dilihat berpeluang untuk menjadi PM baharu, bagaimanapun dengan perkembangan terkini politik dan percaturan yang sedang digerakkan UMNO, nampaknya calon PM baharu akan menjadi milik UMNO yang akan kembali menjadi dominan di Putrajaya nanti.

Anwar hampir pasti akan sekadar menjadi PM yang sedang menunggu kerana kebodohan yang diciptanya sendiri.


Ringgit dibuka lemah berbanding dolar AS

Nilai ringgit turun berbanding dolar AS pada sesi pembukaan urus niaga pagi ini kerana peniaga menjangkakan langkah bank-bank pusat global terhadap kenaikan kadar faedah nampaknya masih belum berakhir, seorang pakar ekonomi.

Pada 9 pagi, mata wang tempatan menyusut nilai kepada 4.6035/6100 berbanding dolar AS daripada penutupan semalam pada 4.5950/6000, menurut laporan Bernama.

Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata, naratif untuk dasar monetari yang lebih ketat nampaknya muncul kembali selepas Reserve Bank of Australia dan Bank of Canada (BoC) mengumumkan kenaikan kadar dasar masing-masing minggu ini.

“BoC tanpa diduga menaikkan unjuran kadar semalaman sebanyak 25 mata asas (bps) kepada 4.75 peratus selepas mengekalkannya stabil sejak mesyuarat Mac,” katanya kepada Bernama.

Begitu juga, Reserve Bank of Australia menaikkan kadar  tunainya sebanyak 25 mata asas (bps) kepada 4.10 peratus semalam.

Kenaikan kadar menunjukkan bank-bank pusat global belum lagi selesai dengan kitaran kenaikan kadar faedah kerana mereka melihat terdapat keperluan mendesak untuk membawa inflasi kembali ke paras sasaran, kata Mohd Afzanizam .

“Sehubungan itu, ringgit boleh bergerak dalam julat kecil sekitar RM4.60 berbanding dolar AS kerana peserta pasaran akan terus mencerna langkah BoC dan bagaimana ia boleh menjejaskan keputusan kadar dasar bank pusat lain,” tambahnya.

Sementara itu, ringgit diniagakan kebanyakannya lebih rendah berbanding sekumpulan mata wang utama.

Mata wang tempatan menambah nilai kepada 3.2899/2947 berbanding yen Jepun daripada penutupan urus niaga semalam 3.2996/3034 tetapi merosot nilai berbanding euro kepada 4.9299/9368 daripada 4.9176/9229 dan lemah berbanding pound Britain menjadi 5.7309/7390 daripada 5.7212/7275 sebelumnya.

Berbanding mata wang Asean yang lain, ringgit diniagakan rendah.

Nilai tempatan rendah berbanding dolar Singapura kepada 3.4140/4191 daripada 3.4098/4137 pada Rabu, susut berbanding rupiah Indonesia kepada 309.4/309.9 daripada 308.8/309.2 semalam dan merosot berbanding peso Filipina pada 8.20/8.22 daripada 8.19/8.20 sebelumnya.

Bagaimanapun, ringgit lebih tinggi berbanding baht Thai kepada 13.2117/2357 daripada 13.2303/2508 sebelumnya.


GPS nyata pendirian tak hantar jentera PRN bantu PH-UMNO: Abang Jo

Tiada jentera Gabungan Parti Sarawak (GPS) akan dihantar untuk membantu kempen Pakatan Harapan (PH)-UMNO di enam Pilihan Raya Negeri (PRN), kata Tan Sri Abang Johari Openg.

Premier Sarawak itu menjelaskan pendirian GPS masih kekal untuk tidak menghantar jentera ke enam negeri dan kehadiran semasa hari penamaan calon hanya atas dasar memberi sokongan kepada kerajaan campuran.

“Kita tidak ada menghantar jentera (pilihan raya) kita. Saya ada di sana atas tanda kita sokong kerajaan perpaduan.

“Bahkan, apa yang penting adalah kestabilan politik dan melaksanakan dasar-dasar yang akan menentukan hala tuju Malaysia,” katanya menurut laporan Utusan Malaysia.

Beliau ditanya jika jentera pilihan raya GPS akan dikerahkan untuk membantu kempen PH dan BN bagi PRN enam negeri.

Abang Johari dan Ketua Menteri Sabah, Datuk Seri Hajiji Noor muncul bersama Perdana Menteri, Datuk Seri Anwar Ibrahim di Selayang dan Ampang, Selangor pada hari penamaan calon Sabtu lalu.

Terdahulu, Presiden UMNO, Datuk Seri Ahmad Zahid Hamidi dilaporkan menggesa pemimpin GPS membantu gabungan itu dalam kempen PRN enam negeri.

Ketua Whip GPS, Datuk Seri Fadillah Yusof dilaporkan berkata, gabungan pemerintah Sarawak itu akan kekal berkecuali dan tidak terbabit dalam kempen PRN negeri lain.

GPS kemudian setuju menyokong, tetapi hanya membabitkan Menteri dan Timbalan Menteri mereka sahaja.


Skandal LCS, PMX kata siasatan tak cukup pula walaupun sudah ada laporan PAC

Siasatan melibatkan skandal kapal tempur pesisir (LCS) tidak mencukupi, kata Datuk Seri Anwar Ibrahim.

Perdana Menteri memberi alasan kononnya masih terdapat siasatan perlu dijalankan melibatkan skandal kapal LCS tersebut walaupun laporan Jawatankuasa Kira-Kira Wang Negara (PAC) sebelum ini sudah membuat pendedahan banyak mengenai ketirisan yang berlaku.

“Namun, itu bukan urusan saya untuk mendalami dan bertanya lebih, nanti jika saya buat begitu akan ada tuduhan (yang menyatakan) wujud pendakwaan terpilih.

“Saya tegaskan siasatan LCS ini mesti diteruskan dan tindakan sebelum ini tidak cukup membongkar dan bertindak kepada orang yang lebih utama dikatakan yang terbabit. Biar siasatan diteruskan,” katanya di Dewan Rakyat.

Beliau menjawab soalan tambahan Ahmad Fadhli Shaari (PN-Pasir Mas) dalam sesi pertanyaan menteri (MQT) yang ingin mengetahui mengenai pendakwaan kes LCS yang sebelum ini dinyatakan Perdana Menteri pendakwaan itu tidak mencukupi.

Katanya, sesiapa saja yang didapati oleh SPRM dan dengan bukti kukuh boleh dikemukakan pendakwaan kepada Peguam Negara.

“Sebab itu kita kena terima pendakwaan di buat Peguam Negara… ini termasuk kes LCS yang membabitkan beberapa pemimpin UMNO.

“Sebelum ini pun, ada Ketua UMNO Shah Alam yang didakwa tetapi ini tidak difokuskan,” katanya.

Beberapa pendedahan penting melibatkan skandal kapal tak siap didedahkan kepada umum, antaranya RM400 juta digunakan untuk membayar hutang syarikat dan bukan digunakan untuk kegunaan pembinaan kapal, lebihan kos projek berjumlah RM1.4 bilion, kerajaan pimpinan UMNO-Barisan Nasional (BN) tidak menghiraukan permintaan Panglima Tentera Laut Diraja Malaysia berhubung penukaran reka bentuk kapal dan beberapa isu lain yang berbangkit.

Laporan PAC itu dikeluarkan selepas sesi prosiding dijalankan melibatkan pihak yang terlibat dalam pembinaan kapal tersebut.

Untuk rekod, pemberian kontrak pembekalan enam kapal LCS itu diberikan ketika BN memerintah iaitu bermula dengan surat anugerah pada 2011 disusuli penyerahan kontrak kepada Boustead Naval Shipyard Sdn Bhd (BNS) pada 2014.

Ketika itu, Datuk Seri Najib Razak menjadi Perdana Menteri, manakala Datuk Seri Ahmad Zahid Hamidi sebagai Menteri Pertahanan mulai 2009 hingga 2013, sebelum digantikan Datuk Seri Hishammuddin Hussin.


Saya tak mengaku salah, sedia hadapi saman Apandi di mahkamah: Dr M

Tun Dr Mahathir Mohamad sekali lagi mempertahankan tindakan kerajaan menamatkan perkhidmatan Tan Sri Mohamed Apandi Ali sebagai Peguam Negara dan tidak mengaku salah di atas tindakan itu.

Serentak itu, Dr Mahathir yang juga bekas Perdana Menteri serta defendan pertama dalam saman Apadi berhubung pemecatannya, memaklumkan bersedia menghadapi perbicaraan di mahkamah.

Pada 13 Oktober 2021, Apandi memfailkan saman terhadap Dr Mahathir dan Kerajaan Malaysia sebagai defendan kedua atas dakwaan bekas Perdana Menteri itu telah menyalahgunakan kuasanya sehingga menyebabkan beliau kehilangan jawatan tertinggi dalam Jabatan Peguam Negara, dua tahun lalu.

Bagaimanapun, pada 13 April lalu, kes saman itu diselesaikan secara baik, tetapi terma-terma penyelesaian tidak didedahkan kepada umum.

“Saya tidak mengaku salah dan bersedia untuk tuntutan Apandi diadili di mahkamah,” kata Dr Mahathir dalam kenyataan hari ini.

Apandi memfailkan tuntutan di mahkamah terhadapnya setelah beliau meletak jawatan Perdana Menteri dan menuduh beliau berniat jahat serta tidak mengikut undang-undang, katanya.

“Saya telah beri kenyataan saya kepada pihak Peguam Negara. Saya pertahan tindakan saya dan percaya bahawa saya telah ikut prosedur yang ditetapkan dengan menasihati Yang di-Pertuan Agong bagi menamatkan perkhidmatan beliau sebagai Peguam Negara.

“Pada masa itu saya berasa Apandi tidak dapat bertindak bebas kerana beliau merupakan peguam UMNO sejak sekian lama.

“Dia tidak mungkin dapat berlaku adil dalam siasatan terhadap 1MDB dan salah laku Datuk Seri Najib Razak. Malahan dia telah kata bahawa Najib tidak bersalah kerana kononnya tiada kes, sebelum apa-apa tindakan siasatan dibuat,” katanya.

Dr Mahathir berkata sikap berat sebelah Apandi ini terbukti apabila Najib didapati bersalah oleh hakim Mahkamah Tinggi dan Mahkamah Rayuan dan dijatuhkan hukuman penjara 12 tahun serta denda RM210 juta.

Katanyanya ketika memberi keterangan kepada Peguam Negara, Tan Sri Idrus Harun bagi persediaan kes saman Apandi terhadapnya, beliau telah dimaklum bahawa proses penamatan perkhidmatan itu betul dan mengikut prosedur dan Rule of Law.

“Mereka maklumkan bahawa saya dan kerajaan telah memberi nasihat betul pada Yang di-Pertuan Agong supaya Apandi ditamatkan perkhidmatan.

“Saya terkejut apabila baca berita baru-baru ini tentang satu penyelesaian diluar mahkamah dibuat diantara Kerajaan dan Apandi. Terma penyelesaian juga dirahsiakan. Saya tidak pun dimaklum tentang terma penyelesaian walaupun saya merupakan saksi utama,” katanya.

Dr Mahathir berkata beliau telah menulis pada Peguam Negara dan memaklumkan tidak bersetuju dengan cara penyelesaian tersebut dibuat.

“Saya berasa kerajaan tidak sepatutnya tunduk memandang bahawa tindakan penamatan perkhidmatan Apandi mengikut semua urusan dan kuasa yang ada pada Kerajaan.

“Saya tidak faham kenapa terma penyelesaian harus dirahsia dari saya serta rakyat. Rakyat berhak tahu. Lebih-lebih lagi jika ianya melibatkan pampasan. Apakah pampasan perlu dibayar jika tindakan dibuat mengikut undang-undang? Di mana prinsip Rule of Law.

“Saya berpendapat penyelesaian memberi pampasan besar itu untuk seorang yang gagal melaksanakan tanggungjawab dengan baik adalah amat dikesali diwaktu mana sekalipun,” katanya.

Untuk rekod, Apandi adalah bekas Pengerusi Lembaga Disiplin UMNO, sebelum meletak jawatan pada 26 Disember 2019.


Sejuta dos Sinovac hujung bulan ini untuk rakyat

Rakyat Malaysia bakal diberi hampir satu juta dos vaksin Sinovac menjelang hujung bulan ini selepas proses validasi (PV) pengilangan kelompok dan data kajian kestabilan vaksin dapat disediakan pertengahan April ini.

Pengarah Urusan Pharmaniaga Berhad (Pharmaniaga) Datuk Zulkarnain Md Eusope proses itu akan melengkapkan permohonan pendaftaran sebelum diluluskan oleh Bahagian Regulatori Farmasi Negara (NPRA) untuk ia diberikan kepada rakyat nanti.

“Setakat hari ini kita telah menyediakan hampir 200 ribu vial vaksin yang telah diedarkan kepada Kementerian Kesihatan (KKM). Kita juga dalam proses mendapatkan kelulusan NPRA untuk produk ‘fill and finish’ yang sekarang ini berada di kilang kita lebih kurang 300,000 dos.

“Pada masa yang sama juga kita telah menerima lebih kurang 400 liter (vaksin) lagi dan akan kita membuat proses fill and finish itu di kilang kita,” katanya selepas majlis menandatangani Memorandum Persefahaman (MoU) antara Majlis Amanah Rakyat (MARA) dengan Pharmaniaga.

Zulkarnain berkata sasaran itu sekali gus dapat memenuhi hasrat kerajaan yang menjangkakan Pharmaniaga mampu mengeluarkan dua juta dos vaksin Sinovac setiap bulan bagi menjamin aspek bekalan yang stabil di Malaysia.


Presiden parti lain yang kalah teruk perlu juga letak jawatan?

Ulasan Dr Azmi Hassan bahawa Tan Sri Muhyiddin Yassin perlu berundur sebagai Presiden BERSATU susulan kegagalan Perikatan Nasional memenangi PRN Johor adalah agak gopoh.

Saya tidak pasti mengapa pandangan sedemikian dilontarkan. Adakah untuk melihat BERSATU menjadi lebih kuat atau sekadar komen cakap buang sahaja.

Apapun, dalam dunia politik komen sedemikian mudah mendapat tarikan dan dijadikan polemik oleh mereka yang mempunyai motif tertentu.

Saya ingin berikan sedikit pandangan balas.

Jika kekalahan pertama PN dalam PRN Johor dijadikan sebab mengapa Tan Sri Muhyiddin perlu berundur, maka ramai Presiden parti lain yang mesti berundur juga.

Ada parti yang semua calonnya hilang wang deposit. Pengerusi dan Presiden parti ini mesti berundur lebih awal dari Tan Sri Muhyiddin. Ada parti yang kerusinya merosot hanya tinggal satu. Presiden parti ini pun mesti berundur jugalah agaknya.

Jika lojik Presiden parti mesti berundur apabila parti kalah pilihanraya, maka banyak parti di negara kita telah mengalami pertukaran kepimpinan akibat partinya kalah. Tetapi perkara tersebut tidak berlaku kepada semua parti.

PAS misalnya tidak pernah menang dalam pilihanraya persekutuan kecuali di Kelantan, Kedah dan Terengganu. Presiden PAS tidak bertukar dengan sebab PAS kalah pilihanraya.

Sebaliknya parti itu terus teguh. Apabila Kerajaan Perikatan Nasional dibentuk pada 1 Mac 2020, PAS menjadi sebahagian daripada Kerajaan Persekutuan.

Ada juga parti yang mengalami kekalahan dalam banyak pilihanraya, tetapi akhirnya menang tanpa menukar kepimpinannya. Misalnya PKR di bawah kepimpinan Datuk Seri Dr Wan Azizah mengalami kekalahan dalam PRU tahun 1999, 2004, 2008 dan 2013 tetapi akhirnya menang dalam PRU 2018.

Adakah kekalahan PN dalam PRN Johor adalah amat teruk sehinggakan Tan Sri Muhyiddin mesti letak jawatan?

Dari segi bilangan kerusi mungkin nampaknya begitulah.

Tetapi dari segi trend sokongan pengundi, data menunjukkan sebaliknya.

Dalam PRN Johor, PN adalah satu-satunya parti yang mencatat peningkatan sokongan pengundi Melayu berbanding BN dan PH.  Jika undi PAS dalam PRU 2018 dijadikan undi asas PN, sokongan pengundi Melayu Johor kepada PN telah meningkat daripada 18.1% dalam PRU 2018 kepada 34.5% dalam PRN 2022.

Sebaliknya sokongan pengundi Melayu kepada BN telah merosot daripada 58.8% dalam PRU 2018 kepada 51.1% dalam PRN 2022. Data menunjukkan berlaku peralihan hampir 8 mata peratus sokongan pengundi Melayu BN kepada PN.

Perlu diingat, Johor adalah kubu kuat BN.

Sokongan pengundi Melayu kepada PH juga telah merosot dengan ketara iaitu daripada 28.3% dalam PRU 2018 kepada 11.3% dalam PRN 2022. Sebanyak 17 mata peratus sokongan Melayu PH telah beralih kepada PN.

Bukankah ini suatu pencapaian kepda PN iaitu sebuah parti baharu di bawah kepimpinan Tan Sri Muhyiddin?

Malah, sebuah kajiselidik tinjauan pendapat umum pengundi negeri Johor yang dijalankan oleh Institut Masa Depan Malaysia dengan kerjasama Merdeka Centre for Opinion Research pada 4 hingga 21 Februari 2022 mendapati Tan Sri Muhyiddin adalah pemimpin paling popular di negeri Johor dengan approval rating sebanyak 52% berbanding Datuk Seri Najib Razak 39%, Tun Dr Mahathir 35%, Lim Guang Eng 24% dan Datuk Seri Ahmad Zahid Hamidi 14%.

Dalam kalangan pengundi Melayu negeri Johor, kajian ini juga menunjukkan Muhyiddin adalah pemimpin paling popular dengan approval rating sebanyak 67% berbanding Najib 43%, Mahathir 43%, Zahid Hamidi 17% dan Lim Guan Eng 12%.

Muhyiddin juga mendahului sebagai calon PM iaitu dengan 29% responden bersetuju berbanding Datuk Seri Anwar Ibrahim 23% dan Datuk Seri Ismail Sabri 16%.

Dalam kalangan responden Melayu, Muhyiddin memperolehi 41%, Ismail Sabri 22% dan Anwar 10%.

Trend peralihan sokongan pengundi Melayu yang ketara kepada PN dalam PRN negeri Johor mungkin juga disebabkan oleh populariti Muhyiddin sebagai bekas Perdana Menteri dan anak Johor.

Berdasarkan data-data ini, bagi saya pandangan supaya Tan Sri Muhyiddin berundur hanya dengan sebab PN kalah dalam PRN Johor adalah agak gopoh dan pramatang.


Tak wajar ugut penjawat awam hanya nak menang PRU-15: Perikatan Nasional

Langkah pembangkang, Pakatan Harapan (PH) memberi ugutan kepada penjawat awam hanya semata-mata mahu menang Pilihan Raya Umum Ke-15 (PRU-15) dibidas Datuk Seri Azmin Ali.

Pengarah Pilihan Raya Perikatan Nasional (PN) itu membidas kenyataan PH yang mahu memburu penjawat awam yang dilihat tidak menyokong mereka, ia selepas calon PKR, Rafizi Ramli mengeluarkan kenyataan berbaur ancaman baru-baru ini yang juga dibidas Kongres Kesatuan Pekerja-Pekerja Di Dalam Perkhidmatan Awam (CUEPACS).

“Semalam satu lagi kenyataan daripada PKR dan Pakatan Harapan, bahawa kalau mereka menang hari Sabtu ini mereka akan buru pegawai-pegawai kerajaan yang tidak mendukung Pakatan Harapan.

“Apakah orang seperti ini perlu kita sokong dalam pilihan raya yang akan datang,” katanya semasa ceramah Rapat Umum Era Baharu Putrajaya malam tadi.

Azmin juga membangkitkan tindakan PH semasa menjadi kerajaan semalam 22 bulan sebelum ini yang memberi tekanan dan bergaduh dengan pegawai-pegawai kerajaan, malah mahu menukar sewenang-wenangnya pegawai kanan kerajaan.

“Saudara-saudari melihat sendiri bagaimana kerakusan, bagaimana kezaliman yang berlaku di kalangan pimpinan Pakatan Harapan yang menekan pegawai-pegawai kerajaan?

“22 bulan mereka memerintah, mereka menghina pegawai kerajaan. Saya beritahu di Putrajaya sebab saya duduk di dalam jemaah menteri Pakatan Harapan, antara perkara pertama yang diminta oleh menteri-menteri Pakatan Harapan sama ada DAP mahupun Amanah, mahupun PKR ialah tukar lapan ketua setiausaha kementerian (KSU).

“Ini satu tindakan yang melampau. mengapa mereka perlu bergaduh dengan pegawai kerajaan? Pegawai kerajaan tidak bersalah, pegawai kerajaan tidak perlu bermusuh dengan orang politik. itulah tindakan mereka untuk bermusuh dengan anggota perkhidmatan awam,” katanya lagi.

Terdahulu, Rafizi dilaporkan memberi amaran kepada Ketua Pesuruhjaya Suruhanjaya Pencegahan Rasuah Malaysia (SPRM) Tan Sri Azam Baki bahawa PH akan “mencarinya” pula berhubung skandal pegangan sahamnya sebelum ini jika gabungan itu menang PRU-15 pada Sabtu ini.

Bercakap pada Ceramah Mega PH di Johor Bahru semalam, Rafizi berkata SPRM mesti berdepan dengan mahkamah terlebih dahulu berhubung serbuan ke atas syarikatnya, Invoke Solutions Sdn Bhd.

Susulan itu, Presiden CUEPACS, Datuk Adnan Mat dalam kenyataan membidas Rafizi kerana menggunakan modal bersifat menyerang atau mengugut penjawat awam ketika berkempen pada PRU-15.

“Seharusnya calon atau ahli politik yang berkempen sepanjang pilihan raya tidak keterlaluan menyerang perkhidmatan awam. CUEPACS memahami terdapat ahli politik yang tidak dapat mengawal emosi ketika berkempen, apatah lagi di hadapan ribuan penyokong masing-masing.

“Namun, perkara itu tidak menghalalkan serangan atau ugutan secara terbuka terhadap penjawat awam dilakukan,” katanya sambil mempersoalkan niat di sebalik tindakan Rafizi serta serangan secara terbuka yang dilakukan.


Baling, Yan banjir pula

Hujan lebat berterusan sejak petang tadi menyebabkan Kampung Iboi, di Baling, sekali lagi mengalami banjir yang menyaksikan air Sungai Kupang melimpah hingga mencecah lantai Jambatan Bailey.

Pegawai Pertahanan Awam Daerah Baling, Leftenan (PA) Mohd Faizol Ab Aziz, berkata pihaknya menerima panggilan kira-kira jam 6 petang berhubung insiden banjir di kampung itu.

Susulan itu, beliau berkata, sebuah pusat pemindahan sementara (PPS) dibuka dan jumlah mangsa banjir masih dalam bancian.

“Hujan lebat di sekitar daerah Baling menyebabkan air sungai melimpah ke tebing di Kampung Iboi dan Padang Empang.

“Hasil pemantauan APM di kampung itu mendapati air semakin naik, justeru penduduk diarahkan berpindah atas faktor keselamatan,” katanya ketika dihubungi.

Sementara itu Penghulu Mukim Kupang, Badrul Hisham Che Li, berkata penduduk dipindahkan ke PPS Surau Ittifaqiah di Kampung Iboi, malam ini.

Di daerah Yan, hujan berterusan selama lebih dua jam menyebabkan banjir kilat di beberapa kampung di daerah ini petang tadi.

Pegawai APM Daerah Lt (PA) Muhammad Zul Izzi Zulkifly berkata antara kawasan yang terjejas ialah Kampung Titi Teras, Kampung Teroi Bukit dan Kampung Sungai Malai.

“Banjir berlaku selepas hujan lebat lebih dua jam yang menyebabkan sungai melimpah,” katanya.

Beliau berkata, keadaan masih dipantau dan berada pada “tahap waspada” setakat 4.30 petang Jumaat.

Sementara itu, paras air di Sungai Gurun di Kampung Perupok, Yan, pula melebihi paras bahaya apabila mencatat bacaan 4.26 meter (m), berbanding 1.20m normal.

Sehingga jam 9 malam ini, Jabatan Pengairan dan Saliran melaporkan paras air di Sungai Titi Kerbau di Kubur Panjang, Pendang pula mencatat bacaan melebihi amran iaitu 6.06m berbanding 3.50m paras normal.

Tujuh lagi sungai mencatat bacaan paras waspada membabitkan:


Menteri letak jawatan, hubungan sulit dengan wanita muda terbongkar

Kerajaan Norway mengumumkan pada Sabtu (9 April) bahawa Menteri Pertahanan Odd Roger Enoksen meletak jawatan berikutan pendedahan bahawa dia mempunyai hubungan sulit selama bertahun-tahun dengan seorang wanita yang jauh lebih muda.

“Ia adalah keputusan yang perlu, selepas apa yang telah timbul dalam perkara ini,” Perdana Menteri Jonas Gahr Store memberitahu sidang media sambil mengesahkan bahawa beliau telah menerima peletakan jawatan Enoksen.

“Saya telah membuat beberapa pilihan dan penghakiman yang tidak baik, dan akan memberikan permohonan maaf tanpa syarat atas fakta bahawa tindakan saya telah menyusahkan orang lain,” kata Enoksen kepada agensi berita NTB.

Enoksen dikatakan memulakan hubungan sulit itu pada 2005 ketika pasangannya masih pelajar sekolah menengah berusia 18 tahun, menurut harian VG.

Kelasnya mengadakan lawatan sekolah ke Parlimen Norway di ibu negara Oslo dan bertemu ahli politik Parti Pusat, yang ketika itu berusia 50 tahun.

Selepas lawatan itu, gadis terbabit dan Enoksen memulakan hubungan yang sangat rapat dan seksual, tulis VG.

Wanita itu, kini dalam lingkungan 30-an, mendedahkan hubungan mereka kepada akhbar itu, berkata dia berasa terkejut dengan Enoksen kerana minatnya dalam politik dan “menggunakan kuasa dan kedudukannya untuk mendapatkan apa yang dia mahukan”.

Menurut wanita itu, mereka bertemu sekurang-kurangnya 12 kali di pejabat Enoksen antara lewat 2006 dan 2007 semasa beliau menjadi menteri tenaga, dengan beberapa pertemuan melibatkan “perbuatan seksual”.

Walaupun Enoksen mengesahkan kepada VG bahawa wanita itu melawatnya di pejabat dan berkata mungkin terdapat beberapa cakap-cakap tentang sifat lucah, dia menafikan terdapat sebarang aspek hubungan fizikal.

Dia sebaliknya mendakwa mereka tidak menjadi intim sehingga selepas dia meninggalkan kerajaan pada 2007, dan menegaskan bahawa hubungan itu bukanlah “di mana beliau berada dalam kedudukan berkuasa ke atasnya”.

Store memberitahu pemberita bahawa Enoksen tidak memberitahunya tentang urusan itu sebelum beliau dilantik sebagai menteri pertahanan berikutan pilihan raya umum tahun lepas, sambil menambah maklumat itu akan membawa kepada “kesimpulan yang berbeza”.

Store menambah bahawa dia akan mencari menteri pertahanan baharu secepat mungkin. – Agensi